P r í l o h a    1

Správa o plnení Programu ozdravenia výživy obyvateľov SR

Na základe uznesenia vlády SR č. 566/2001

Ministerstvo školstva Slovenskej republiky

Vyhodnotenie Programu ozdravenia výživy obyvateľov SR  v časti III. “Ciele Programu ozdravenia výživy” odseku 4 “Podpora vhodného stravovania detí a mládeže”

a) Rozvojom školského stravovania

Plnenie: 

•	V spolupráci s MZ SR boli vypracované v roku 2002 ,,Zásady pre zostavovanie  jedálnych lístkov” v súlade so schválenou koncepciou v zmysle najnovších poznatkov vedy a výskumu v oblasti  zdravej výživy obyvateľstva. Uvedené zásady boli po schválení MZ SR odporučené pre všetky zariadenia školského stravovania.

•	V roku 2003 boli za spolupráce s ministerstvom zdravotníctva schválené a vydané Materiálno-spotrebné normy a receptúry pre školské stravovanie upravené a doplnené o nové poznatky a trendy v zdravej výžive.

•	V nadväznosti na súčasné ekonomické podmienky a možnosti sa zákonom č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov a zákonmi súvisiacimi s fiškálnou decentralizáciou (zákon č. 597/2003 Z.z. o financovaní základných škôl, stredných škôl a školských zariadení v znení zákona č. 523/2004 Z.z. a zákona č. 654/2004 Z.z , zákon č. 564/2004 Z. z. o rozpočtovom určení výnosu dane z príjmov územnej samospráve a o zmene a doplnení niektorých zákonov) vytvára priestor pre uskutočňovanie racionalizačných zmien v sieti škôl a školských zariadení, s cieľom dosiahnuť  efektívnosť prevádzkovania a financovania zariadení školského stravovania.  

•	Systém školského stravovania sa od 1. januára 2005 zmenil vo vzťahu k financovaniu zariadení školského stravovania so zachovaním štátneho normatívneho príspevku na režijné náklady na jedno hlavné jedlo (20 Sk) a jedno doplnkové jedlo (20 % finančného príspevku na hlavné jedlo) pre zariadenia školského stravovania v zriaďovateľskej pôsobnosti krajských školských úradov, cirkvi a náboženskej spoločnosti a fyzickej alebo právnickej osoby tzv. neštátne školské zariadenia. V zariadeniach školského stravovania v zriaďovateľskej pôsobnosti obcí a samosprávnych krajov rozhoduje o výške  príspevku na režijné náklady zariadení školského stravovania príslušný zriaďovateľ v súlade so zákonom č. 564/2004 Z. z.. 

•	Podporuje sa dostupnosť školského stravovania pre deti a žiakov z rodín s nižším príjmom možnosťou odpustenia úhrady za školské stravovanie, resp. jeho zníženia až o 50% z celkovej stanovenej výšky úhrady nákladov za stravovanie, čo je definované vo všeobecne záväzných právnych predpisoch rezortu, realizuje sa v zmysle uplatňovania výnosu č. 37/2004-II/1 systém poskytovania dotácií na stravu  pre dieťa v hmotnej núdzi na zabezpečenie stravy v predškolskom zariadení, základnej škole a špeciálnej škole, systém poskytovania štipendií žiakom stredných škôl a špeciálnych škôl, ktoré je možné použiť aj na financovanie nákladov súvisiacich s úhradou stravného. Uvedený výnos je legislatívnym výstupom Ministerstva práce, soc. vecí a rodiny SR.

•	 Výchova k zdravej výžive je prierezovo zaraďovaná do učebných osnov základných škôl, stredných škôl a predškolských zariadení.

•	  Realizuje sa priebežne spolupráca s metodicko-pedagogickými centrami SR pri organizovaní odborných seminárov v oblasti školského stravovania určených pre metodikov krajských školských úradov, samosprávnych krajov, vedúcich zamestnancov zariadení školského stravovania jednotlivých regiónov s cieľom zvyšovania ich profesionálnych kompetencií.

b) Podporou zvýšeného príjmu mlieka

•	Pri realizácii školského mliečneho programu sa postupuje v zmysle výnosu MP SR č. 2108/2004-100 o poskytovaní pomoci z finančných zdrojov EÚ na podporu spotreby mlieka a mliečnych výrobkov pre žiakov s povinnou školskou dochádzkou. V legislatívnom procese je spracované usmernenie pre školy a zriaďovateľov škôl, ktorého cieľom je zvýšenie informovanosti o možnosti získania finančných prostriedkov z národných zdrojov a zo  zdrojov EÚ na realizáciu školského mliečneho programu v školách pre žiakov s povinnou školskou dochádzkou.

•	Materiálno-technické zabezpečovanie školského mliečneho programu nie je optimálne z dôvodu nedostatku mzdových prostriedkov na úhradu výkonov zamestnancov zariadení školského stravovania.

c) Správnym pitným režimom detí

•	V rámci ,, Národného programu podpory zdravia SR ,, Školy podporujúce zdravie” sa kladie dôraz na správny pitný režim všetkých druhov a typov škôl a školských zariadení. Okrem nápojov podávaných za hlavným a doplnkovým jedlom sa z dobrovoľných finančných príspevkov (od zákonných zástupcov, sponzorov...) zabezpečujú  najmä počas letných mesiacov  u detí predškolského veku  rôzne nápoje (čaje, citronády, stolové minerálne vody). V  školách a školských zariadeniach sú počas školského roka k dispozícii  aj automaty s rôznymi nápojmi po súhlase s ich prevádzkovaním od príslušného zriaďovateľa.  

 

Ministerstvo obrany Slovenskej republiky

Kapitola I. - Ciele programu, časť A – všeobecné  ciele

Úloha č. I.A.3 druhá odrážka “Uplatniť zásady výživy, výživové dávky a odporúčanú spotrebu potravín v záväznej právnej norme o proviantných náležitostiach v OS SR”.

Plnenie úlohy: Úloha splnená 
S účinnosťou od 1.4.2004 nadobudol platnosť výnos Ministerstva obrany Slovenskej republiky z 29.3.2004 č. SELP/K-17/1-314, ktorým sa ustanovujú podrobnosti o poskytovaní proviantných náležitostí, výstrojných náležitostí a o používaní vojenskej rovnošaty a vojenských výstrojných súčiastok. 
Tento výnos komplexne rieši podmienky vzniku a zániku nároku na naturálne a bezplatné stravovanie, definuje druhy stravných dávok (SD) a prídavky potravín (PP) podľa druhu a náročnosti vykonávanej  vojenskej činnosti, vymedzuje podmienky nároku na výplatu peňažnej náhrady za nedodanú stravu, stanovuje odporúčané zloženie spotreby potravín na osobu a deň na dosiahnutie požadovaných energetických a výživových hodnôt podľa jednotlivých SD a PP a určuje sadzby stravného pre jednotlivé SD a PP i sadzby príplatku k peňažnej náhrade za nedodanú stravu pre jednotlivé denné jedlá a na celý deň.

Kapitola I. - Ciele programu, časť B - konkrétne ciele

Úloha č. I.B.II.1 Požiadavkám na spotrebu a nárastu cien potravín prispôsobovať každoročné výšku stravného k stravným dávkam a prídavkom potravín.

Plnenie úlohy: Úloha priebežne plnená
	Každoročnému prispôsobovaniu výšky sadzieb stravného k stravným dávkam  a prídavkom potravín je venovaná v podmienkach rezortu MO SR náležitá pozornosť. Podstatou tejto úlohy je snaha o zabezpečenie rovnomerného hospodárenia so stravným v rámci stanovenej tolerancie, ale najmä vytvorenie podmienok pre dôsledné napĺňanie výživových hodnôt stravy podľa odporúčaného zloženia spotreby potravín. V súvislosti s týmto konštatovaním bola v priebehu mesiaca február 2004 vypracovaná analýza vývoja cien potravín za obdobie od poslednej úpravy stravného k SD a PP v roku 2001 až po január 2004. Analýza vývoja cien potravín potvrdila nutnosť zvýšenia sadzieb stravného. S účinnosťou od 1.4.2004 nadobudol platnosť výnos MO SR č. SELP/K-17/1-314, ktorým sa ustanovujú podrobnosti o poskytovaní proviantných náležitostí, výstrojných náležitostí a o používaní vojenskej rovnošaty a vojenských výstrojných súčiastok. V prílohe č. 2 k tomuto výnosu bola zároveň realizovaná aktualizácia výšky sadzieb stravného v priemere o 5 % (SD 1 z 84,- Sk na 88,- Sk, SD 2 z 87,- Sk na 91,- Sk, SD 3 zo 114,- Sk na 120,- Sk a SD 4 z 94,- Sk na 99,- Sk). Táto úprava však valorizovala len vplyvy, ktoré negatívne ovplyvnili cenovú hladinu potravín v roku 2003 (zvýšenie spodnej sadzby DPH z 10 % na 14 %, zvýšenie spotrebnej dane z pohonných hmôt, liberalizácia cien energií).
	Na základe skutočnosti, že dňom 1.1.2004 došlo k zjednoteniu sadzieb DPH na 19 % a ďalej pokračovala liberalizácia cien energií, bola v mesiaci júl 2004  vypracovaná ďalšia analýza vývoja cien potravín, ktorej výsledky znovu potvrdili nutnosť úpravy sadzieb stravného. V súčasnosti je v štádiu záverečných legislatívnych úprav novela vyššie uvedeného výnosu, ktorá okrem iných zmien, rieši aj aktualizáciu prílohy č. 2 k tomuto výnosu. S predpokladaným termínom účinnosti k 1.5.2005 dôjde opätovne k zvýšeniu sadzieb stravného k jednotlivým SD v priemere o 5 % (SD 1 z 88,- Sk na 93,- Sk, SD 2 z 91,- Sk na 95,- Sk, SD 3 zo 120,- Sk na 125,- Sk a SD 4 z 99,- Sk na 103,- Sk). Primerane sa zvýšia aj sadzby stravného k jednotlivým PP.

Úloha č. I.B.II.2 Ovplyvňovať plánovanie výživy v rezorte MO SR k postupnému naplneniu odporúčanej spotreby potravín. Tomuto cieľu priebežne prispôsobovať programy hodnotenia výživy v časti odporúčanej spotreby potravín.

Plnenie úlohy: Úloha priebežne plnená
Oblasť plánovania výživy v  útvaroch riadia odborné orgány proviantnej služby  a dosahované výsledky hodnotenia výživy svedčia o tom, že sa im darí naplňovať odporúčanú spotrebu potravín. Útvary dosahovali v hodnotení výživy v jednotlivých mesiacoch roku 2004 len dobré a výborné výsledky. 

Kapitola II. - Zámery programu

Úloha č. II. a) “Plánovanou a riadenou výživou zabezpečovať aplikáciu zásad správnej výživy a tým podporovať u vojakov nové stravovacie návyky. K tomu dvakrát ročne vykonať prednášku / besedu /  školenie na objasnenie a uplatňovanie zásad zdravej výživy s vojakmi základnej služby”.

Plnenie úlohy: Úloha priebežne plnená
Orgánmi proviantnej služby boli v roku 2004 vykonané besedy s vojakmi základnej služby. Tieto besedy boli zamerané okrem iného aj na objasňovanie zásad správnej výživy a ich uplatňovanie v praktickom stravovacom procese. V rámci besied boli upozornení na možné zdravotné riziká z nesprávnej skladby stravy a informovaní o potrebe preferovať potraviny s nízkym obsahom tukov (hydina, ryby, strukoviny, mlieko, mliečne výrobky), výrobky z celozrnnej múky a potraviny bohaté na vitamín C (čerstvá a mrazená zelenina, kvasená kapusta, ovocie, nápoje). Tento trend je východiskom aj pri plánovaní skladby jedálnych lístkov.
V útvaroch, ktoré prevádzkujú VZK a kde sa stravujú výhradne profesionálni vojaci a zamestnanci, boli v hodnotenom období organizované besedy so stravníkmi v rámci činnosti a úloh stravovacích výborov. Tieto stravovacie zariadenia majú, vzhľadom na vyšší  počet pripravovaných druhov jedál denne, väčšie možnosti uplatňovať a presadzovať nové stravovacie návyky. Pri plánovaní skladby jedálnych lístkov sa prikladá osobitný dôraz na prípravu ľahkostráviteľných, diétnych, zeleninových a vegetariánskych jedál.
V mesiaci apríl a október vykonali pracovníci oddelenia hygieny výživy Vojenského ústavu hygieny a epidemiológie Bratislava (ďalej len VÚHE) pre vojakov základnej služby ústavu prednášky o zdravom spôsobe života a  zásadách zdravej výživy.

Úloha č. II. b) 1 “Pravidelne kontrolovať dodržiavanie zásad získavania potravinových produktov z  ekologických oblastí u výrobcov a dodávateľov pre Ozbrojené sily SR a ich skladovanie u vojsk”.

Plnenie úlohy:  Úloha priebežne plnená
Plnenie tejto úlohy organicky zapadá do plnenia dvoch základných a prioritných úloh plnených bývalým Odborom hygieny potravín Vojenského veterinárneho ústavu v Košiciach (ďalej len VVÚ). Prvá úloha je plnená systematickou účasťou pracovníkov spomínaného odboru na kontrolnej činnosti dodávateľov surovín a potravín do OS SR. Táto činnosť je vykonávaná jednak podľa plánu, kde je naplánovaný harmonogram kontrol dodávateľov už dodávajúcich suroviny a potraviny do OS SR a jednak podľa špecifických požiadaviek na výberové konanie tej-ktorej potravinárskej komodity. Úloha je plnená v úzkej súčinnosti s proviantnými pracovníkmi. 
	Druhá úloha je plnená systematickým monitoringom jednotlivých potravín a surovín vyrábaných a dodávaných jednotlivými producentmi potravinárskych komodít z aspektu ich zdravotnej neškodnosti, kvality, ako aj z komplexného potravinovo bezpečnostného aspektu.
     Na základe výsledkov laboratórnych vyšetrení a chemických analýz v rámci plnenia tejto komplexnej úlohy sa vypracovávajú kontaminačné statusy jednotlivých potravinárskych komodít na obsah vybraných najaktuálnejších cudzorodých a ďalších zdraviu škodlivých látok a súčastí s akcentom na hodnotenie v zmysle spotrebného koša.
	VÚHE vykonalo cielené kontroly dodržiavania zásad pri skladovaní proviantu 28-krát u 22 útvarov a zariadení a u 10 útvarov a zariadení boli vykonané kontroly skladovania proviantu a jeho nezávadnosti v rámci kontrol kuchynsko-jedálenských blokov. Nedodržiavanie zásad skladovania a prekročenie záručných lehôt pri skladovaní nebolo zistené.

Úloha č. II. b) 2 “Vykonať ekologický monitoring prostredia na stanovenie kontaminácie reziduami pesticídov, ťažkých kovov a iných škodlivých látok v surovinách a potravinách s cieľom ich minimalizácie až eliminácie v potravinovom reťazci. Výsledky pravidelne vyhodnocovať”.

Plnenie úlohy: Úloha priebežne plnená
	Ekologický monitoring je nasmerovaný ako na biotickú, tak aj na abiotickú zložku terestria vojenských výcvikových priestorov. Prostredníctvom laboratórnych analýz vzoriek vytypovaných markerov je detekovaná kontaminačná záťaž jednotlivých markerov s diferenciáciou na jednotlivé kontaminanty krmovinového a potravinového reťazca. 
     Medzi abiotické markery zaraďujeme pôdu, povrchovú vodu, pitnú vodu, trávny a lesný porast a kroviny. Ďalej tu zaraďujeme poľnohospodárske plodiny, plody šípok a v lese a na poli rastúce huby.
     Medzi biotické markery zaraďujeme mäso a vnútornosti z hospodárskych zvierat chovaných v danej lokalite a mäso a vnútornosti z raticovej voľne žijúcej lovnej zveri (jelenia, srnčia a diviačia zver) ulovenej v danej lokalite.
          V súčasnosti je vykonávaný systematický monitoring, sú detekované zdroje kontaminácie, sú dešifrované cesty ich prieniku do krmovinového a potravinového reťazca a hľadané dostupné eliminačné a minimalizačné možnosti.
     Pokiaľ máme hodnotiť stupeň a úroveň kontaminácie v konfrontácii s legislatívne prípustnými normami, vyšetrované vzorky neprekročili svojimi laboratórnymi parametrami koncentrácie kontaminantov určených platnou legislatívou. U niektorých vzoriek z VVP Lešť je možné sporadicky pozorovať zvýšené koncentrácie niektorých kontaminantov na hornej hranici v rámci povolených limitov, čo poukazuje na ekologickú záťaž prostredia činnosťou vojenskej techniky.
	V hodnotenom období nebol zaznamenaný zvýšený výskyt ťažkých kovov v pitnej vode. Celkovo bolo za rok 2004 vyšetrených 481 vzoriek  z  vodných zdrojov. 

Úloha č. II. b) 3 “Pravidelne kontrolovať obsah škodlivín v surovinách a v hotových potravinách dodávaných pre OS SR a hygienické podmienky skladovania ako aj kvalitu skladovania potravín”.

Plnenie úlohy: Úloha priebežne plnená
	Lokalitou plnenia tejto odbornej úlohy sú potravinárske prevádzky (sklady potravín, kuchyne a predajne potravín) jednotlivých vojenských útvarov a zariadení. 
	Pravidelnou aktualizáciou rajonizácie je zabezpečené systematické kontrolovanie predmetných potravinárskych prevádzok na území celého slovenského terestria.
     	Súčasťou kontrolno-inšpekčnej činnosti na zabezpečenie potravinovej bezpečnosti je okrem vlastnej kontroly (kontrola pozostáva z hodnotenia hygieny a technického stavu budov, hodnotenia hygieny skladovania, spracovávania a manipulácie s potravinami a hodnotenia vykonávanej sanitácie) aj odber vzoriek potravín a odber mikrobiologických sterov systémom HACCP s ich následnou laboratórnou analýzou. V rámci inšpekcie je priamo v potravinárskych prevádzkach hodnotená účinnosť a efektívnosť sanitačných prác a dezinfekcie pomocou prístroja HI LITE. 
     	Výsledky kontrolno-inšpekčnej činnosti spolu s výsledkami získanými v rámci laboratórneho vyšetrovania vzoriek potravín a mikrobiologických sterov vytyčujú nasmerovanie eliminačných opatrení na zlepšenie potravinovo bezpečnostnej situácie a to buď k producentovi potravín, alebo k vojenským potravinovým prevádzkam.
    	Kontaminácia potravín rezíduami pesticídov nedosahuje významný rozsah. Vzorky s nadlimitným obsahom pesticídov sa nevyskytli. Zistené nálezy u vzoriek boli pod hranicou detekčného limitu. V prípade kongenérov polychlórovaných bifenylov ani jedna vzorka neprekročila stanovené limitné hodnoty.
    	V rámci zabezpečenia potravinovej bezpečnosti príslušní vojenskí veterinárni lekári s humánnymi lekármi vykonávajú aj odbery vzoriek používanej pitnej vody na zistenie jej zdravotnej neškodnosti pre príslušníkov OS SR hlavne v prípadoch ich pobytu vo výcvikových a záložných priestoroch. 

Úloha č. II. b) 4 prvá odrážka “V rámci veliteľských a odborných zhromaždení informovať vedúcich funkcionárov proviantnej služby o nových druhoch potravín a o ich výživových parametroch”.

Plnenie úlohy: Úloha priebežne plnená
V mesiaci december 2004 bolo vykonané odborné zhromaždenie náčelníkov proviantnej služby, na ktorom boli informovaní o nových druhoch potravín a ich výživových parametroch. V rámci tejto služobnej akcie im boli predstavené výrobky firiem NOWACO, RADOMA, KNORR, HÜGLIFOOD Slovakia. V mesiaci jún 2004 bolo vykonané odborné zhromaždenie vedúcich VZK a pracovníkov riadiacich oblasť vojenského závodného stravovania. V rámci tohto odborného zhromaždenia bol vytvorený dostatočný časový priestor pre firmy, ktoré požiadali o možnosť prezentácie svojich výrobkov (HÜGLIFOOD Slovakia, Mäsovýroba Zbrojníky, INMEDIA Zvolen).

Úloha č. II. b) 4 druhá odrážka “Vo vojenskej tlači informovať vojakov o zásadách správnej výživy, skladbe stravných dávok a možných rizikách pri ich nedodržaní”.

Plnenie úlohy: Úloha priebežne plnená
S problematikou aplikácie zásad správnej výživy a možných rizík pri ich nedodržaní sa stretávajú jednotlivé kategórie stravníkov, najmä v rámci pravidelne organizovaných besied o stravovaní, na ktorých  môžu ovplyvniť zloženie jedálnych lístkov a sortiment nakupovaných potravín určených na prípravu jedál podľa nových stravovacích trendov. Informovanosť stravníkov o zásadách správnej výživy, odporúčanom zložení spotreby potravín a aktuálnych peňažných limitoch stravného k jednotlivým SD napomáhajú zlepšiť aj rôzne nástenky s touto tematikou, umiestnené vo vojenských stravovacích zariadeniach.

Kapitola III – Zabezpečenie cieľov

Úloha č.III.1 Ciele programu ozdravenia výživy presadzovať: “Cestou osvety a informovanosti príslušníkov Armády SR o vzťahu výživy k civilizačným chorobám a o zásadách správnej výživy prostredníctvom vojenských periodík, armádnych programov v Slovenskom rozhlase a STV, na odborných zhromaždeniach, seminároch, konferenciách a inými formami”.

Plnenie úlohy: Úloha priebežne plnená
	Pracovníci vojenskej veterinárnej služby systematicky vykonávajú osvetovú činnosť dominantne nasmerovanú do vojenských útvarov a zariadení. Formou odborných prednášok a formou tlačených brožúr s názvom ”Informačný spravodaj” poskytujú najaktuálnejšie poznatky nasmerované na zvýšenie odborného a legislatívneho povedomia personálu potravinárskych prevádzok vojenských útvarov a zariadení a tým k zlepšeniu potravinovo-bezpečnostnej situácie.
     	V súčasnom a nastávajúcom období v súvislosti so scivilnením služieb na zabezpečovanie stravovania vojenského personálu bude potrebné položiť ešte väčší akcent na osvetovú a následne kontrolno-inšpekčnú činnosť. Dôvodom je radikálna výmena súčasného personálu podieľajúceho sa na skladovaní, spracovávaní a manipulácii s potravinami vo vojenských útvaroch a zariadeniach. Poznatky, ktorými už doposiaľ disponujeme, nám indikujú jednak odborné nasmerovanie a jednak lokalitné nasmerovanie tejto našej odbornej činnosti, ktorá má zvýšiť odborné povedomie personálu.
     	Poznatky z našej odbornej činnosti sú pravidelne prezentované aj na vedeckých a odborných podujatiach a kde je ideálny priestor na výmenu si svojich skúseností s odborníkmi z iných rezortov ale podobného odborného nasmerovania. Najbližšia akcia bude medzinárodná vedecká konferencia HYGIENA ALIMENTÓRUM, ktorá sa bude konať v mesiaci máj a kde bude prezentovaný referát na tému : “Potravinová bezpečnosť v OS SR vo svetle možnej diverzie”. 
	Na zhromaždeniach NZS spádu v LVN Košice, ÚVN Ružomberok, NMO Bratislava a pri výjazdoch mobilnej poradne zdravia sú príslušníci útvarov a zariadení a pracovníci zdravotníckej služby informovaní o plnení cieľov a zámerov programu ozdravenia výživy obyvateľov v podmienkach rezortu MO SR a o spôsobe správnej výživy.
V mesiaci september 2004 v Hradci Králové referovali príslušníci VÚHE Bratislava na  konferencii hygienikov Českej armády s medzinárodnou účasťou za účasti pracovníkov hygienickej služby Poľskej armády a Českej armády, kde boli na programe aj otázky správnej výživy. Zároveň sa  v mesiaci september príslušníci VÚHE zúčastnili aj na konferencii Spoločnosti českých vojenských lekárov Českej lekárskej spoločnosti v Hradci Králové, na ktorej prezentovali výsledky plnenia “Programu ozdravenia výživy obyvateľstva v podmienkach rezortu MO SR.”
	V hodnotenom období bola úloha súvisiaca s informovaním príslušníkov ozbrojených síl SR o zásadách správnej výživy a vzťahu výživy k civilizačným chorobám realizovaná formou prednášok v rámci vykonaných odborných zhromaždení s príslušníkmi proviantnej služby útvarov, ústavov a zariadení  SR (NPS, vedúci VZK).

Úloha č.III.4 “Výberom vhodných dodávateľov proviantu so zabezpečeným vlastným kontrolným systémom a so sanitačným programom a správnou výrobnou praxou podľa požiadaviek legislatívy EHS”.

Plnenie úlohy: Úloha priebežne plnená
Vo všetkých podmienkach výberových konaní, na ktorých sa zúčastnila vojenská veterinárna služba, boli zapracované najnovšie legislatívne nariadenia. Pri výbere dodávateľov mäsa a mäsových výrobkov bolo jedným z rozhodujúcich kritérií dodržiavanie nariadenia vlády č. 281/2003 Z.z.  o požiadavkách v záujme ochrany zdravia ľudí pri produkcii a uvádzaní čerstvého mäsa na trh v znení nariadenia vlády č. 490/2003 Z.z. a nariadenia vlády č. 283/2004 Z.z. a nariadenia vlády č. 286/2003 Z.z.  o požiadavkách v záujme ochrany zdravia ľudí pri výrobe a uvádzaní na trh mäsových výrobkov a určitých ostatných produktov živočíšneho pôvodu v znení nariadenia vlády č. 486/2003 Z.z.. Na základe týchto nariadení boli spracované metodiky, podľa ktorých sa vykonávali kontroly dodávateľov proviantu.  Tieto legislatívne normy sú v súlade s požiadavkami legislatívy EHS.   

Úloha č.III.5 “Vytváraním tlaku na výrobcov a predávajúcich potravín cestou objednávania výživovo hodnotných a zdravotne neškodných potravín”.

Plnenie úlohy: Úloha priebežne plnená
	Tlak na výrobcov a predajov potravín sa vytvára už v etape organizovania verejných súťaží na dodávky potravín, kde jednou zo súťažných podmienok sú dodávky výživovo hodnotných a zdravotne neškodných potravín. Od jednotlivých firiem sa vyžadujú veterinárne osvedčenia vydané vojenskou veterinárnou službou vrátane príslušných certifikátov, ktoré  oprávňujú firmu dodávať potraviny pre  útvary v rámci rezortu. Súčasťou tohto tlaku sú aj prísne stanovené reklamačné podmienky zakotvené priamo v zmluvách o dodávkach potravín.

Kapitola IV – Monitoring  účinnosti

Úloha č. IV. a) “Hodnotenie stravy v spotrebe najdôležitejších živín a v potravinových skupinách vo vojenských školách”.

Úloha č. IV. b) “Vyšetrenie vybraných skupín vojenskej populácie, pri ktorom sa exaktnými metódami zistí úroveň výživy a jej doraz v zdravotnom stave (somatometrické, klinické, hematologické a biochemické vyšetrenie)”.

Úloha č. IV. c) “Nutričné vyšetrenie dotazníkovým systémom v rôznych časových úsekoch a zhodnotenie reálnej spotreby v porovnaní s odporúčanými výživovými dávkami”.

	Pokračovanie v  štúdii monitoringu účinnosti a výskume výživového stavu profesionálnych vojakov so zvýšeným rizikom srdcovo-cievnych ochorení bolo vykonané v posádkach Bratislava, Prešov, Nitra, Martin, Topoľčany,  Vyšetrenia boli vykonané u profesionálnych vojakov   a u občianskych zamestnancov a poistencov Spoločnej zdravotnej poisťovne. V hodnotenom období roku 2004 bolo vyšetrených 441 klientov, z toho 66 % mužov a 34 % žien, z toho 61,2 % profesionálnych vojakov. 
     V rokoch 2000 - 2004 bolo spolu vyšetrených 1554 osôb, z toho  65,3% mužov a 34,7% žien,  z toho 50,2 % profesionálnych vojakov.

Ministerstvo kultúry Slovenskej republiky

Vo vzťahu k širokej verejnosti:

Národné osvetové centrum (NOC)
	Na základe schváleného Programu ozdravenia výživy obyvateľov Slovenskej republiky Národné osvetové centrum usmerňovalo regionálne osvetové strediská a ostatných realizátorov miestnej a regionálnej kultúry aj v tejto oblasti. V záujme zlepšenia celkového zdravotného stavu obyvateľstva  NOC nadviazalo na podujatia s danou tematikou realizované v predchádzajúcich rokoch, ktorých prostredníctvom rozširovalo informácie o zásadách správnej výživy, rizikách nesprávneho stravovania  a prevencii civilizačných chorôb s cieľom zmeniť stravovacie návyky obyvateľov SR.
NOC realizovalo každoročné porady pracovníkov ROS v SR, na ktorých sa pravidelne venovalo aktuálnym problémom záujmového a občianskeho vzdelávania, teda aj problematike zdravia, zdravého stravovania a výživy.
	V odbornom časopise NOC “Národná osveta” zameranom na rozvoj miestnej kultúry a záujmovej tvorivosti Národné osvetové centrum propagovalo zdravú výživu a návyky, napr.
v rubrike “Čo dedina, to kuchyňa” boli uverejňované recepty zamerané na racionálne stravovanie (polievky, nátierky, bezmäsité jedlá a pod.), článok “Naše tipy do vašej knižnice” NO č. 8/2004, s. 24 upozorňuje na vydanie kuchárskej knihy, ktorá obsahuje recepty na zeleninové a cestovinové jedlá, ľahké večere, šaláty a pod.

Knižnice
Slovenská národná knižnica v Martine sa dlhodobo spolupodieľa na realizácii Programu ozdravenia výživy obyvateľov SR v spolupráci s odborom správnej výživy Regionálneho úradu verejného zdravotníctva v Martine. Jej činnosť bola zameraná na poskytovanie odbornej, študijnej, populárno-vedeckej literatúry pre študentov medicíny, ošetrovateľstva, pre potreby univerzity tretieho veku, pre pedagógov, a širokú verejnosť, na poskytovanie služieb v rámci Univerzálnej študovne – odborné časopisy, CD-romy, slovníky, encyklopédie, mikrofilmy, poskytovanie rešerší v rámci služieb pre celé Slovensko v cca 40 rôznych oblastiach výživy, zdravého životného štýlu, prevencie ochorení, poskytovanie priestorov pre konanie rôznych odborných podujatí v uvedenej oblasti a prezentácia farmaceutických firiem pre odbornú i širokú laickú verejnosť. V rámci celoslovenského podujatia “Týždeň slovenských knižníc” pripravila podujatia zamerané na správnu výživu práve v spolupráci s odborom zdravej výživy RÚVZ - meranie základných hodnôt (tlak, tuky, BMI, cholesterol a pod.)  priamo počas výpožičnej doby pre čitateľov, upútavky na odbornú literatúru a časopisy v spolupráci s odborom služieb, nástenky, propagačné materiály, prednášky odborného lekára.
Univerzitná knižnica v Bratislave (UKB) vzhľadom na prebiehajúcu rekonštrukciu historických budov UKB neposkytovala knižnično-informačné služby používateľom. UKB ako univerzálna štátna vedecká knižnica  s celoslovenskou pôsobnosťou umožní po otvorení používateľom voľný prístup k poznatkom a informáciám šíreným na všetkých druhoch nosičov. V rámci svojich kultúrno-spoločenských a vzdelávacích aktivít sa bude podieľať aj na podpore programu ozdravenia výživy obyvateľstva SR, a to sprístupňovaním dokumentov, informácií a databáz používateľom, organizovaním kultúrno-spoločenských a vzdelávacích podujatí pre širšiu verejnosť. 
Štátna vedecká knižnica v Prešove zaevidovala do knižničného fondu 15 titulov s tematikou zdravej výživy, poskytovala v čitárni 8 titulov časopisov s tematikou zdravej výživy a spracovala 4 rešerše s uvedenou tematikou.
Štátna vedecká knižnica v Košiciach v rámci Programu ozdravenia výživy obyvateľstva plnila úlohy pri budovaní knižničných fondov. Vo fonde ŠVK sa nachádza 65 titulov slovenských a 46 titulov českých časopisov s tematikou zdravia. Medzi najčítanejšie patria časopisy: Zdravie, Zdraví, Výživa a zdravie, Senior, Vitalita, Regena. Odborné časopisy Alergo, Geriatria, Alkoholizmus a drogové závislosti prispievajú k lepšej informovanosti o pálčivých problémoch spoločnosti, týkajúcich sa zdravia obyvateľov. Umožnila využívanie článkov zo zahraničných periodík prostredníctvom konzorcia Springer. Budovala a využívala vlastné i zakúpené bibliografické databázy, v ktorých je zastúpená tematika zdravia (v regionálnej bibliografii a databáze rómskeho etnika, databáza Bibliomedica). Vypracovala približne 25 odborných rešerší ročne na objednávku z oblasti medicíny a príbuzných odborov, s tematikou výživa a zdravie to boli rešerše: Gastronómia na Slovensku v minulosti a dnes, Zdravotná výchova mládeže, Bulímia a anorexia - poruchy výživy, Výživa v mladšom školskom veku, Výživa pri zlyhaní pečene, Stravovanie v stredoveku, Obezita u detí a výživa, Gastronómia v regiónoch. Zabezpečovala poskytovanie výpožičných a informačných služieb z tlačených a elektronických zdrojov zameraných na tematiku zdravia a výživy.

Ostatné organizácie v zriaďovateľskej pôsobnosti MK SR

Slovenské technické múzeum v roku 2003 zrealizovalo výstavu obrazov Mareka Moučku pod názvom Genesis, ktorej sponzorom bola firma Alfa Bio z Banskej Bystrice. V rámci vernisáže prezentovala svojimi výrobkami racionálnej výživy (syr Tofu, rôzne druhy tyčiniek a keksov z celozrnných a tmavých múk). Návštevníci múzea obdržali propagačné materiály racionálnych produktov uvedenej firmy. Za jednu z priorít Programu ozdravenia výživy obyvateľov SR možno považovať aj iniciatívu múzeí a galérií v meste Košice vyhlasovanej ku Dňu narcisov, do ktorej sa každoročne zapája Slovenské technické múzeum a je aj hlavným organizátorom aktivity – dobrovoľnej zbierky zameranej na podporu boja proti rakovine v spolupráci s Ligou proti rakovine – pobočka Košice. Cieľom podujatia v roku 2003 aj v roku 2004 je prostredníctvom kvetu narcisu podporiť myšlienky zdravšieho životného štýlu, boja proti fajčeniu a najmä správnej výživy. V tento deň sú rozdávané informačné brožúrky, letáky, na pôde STM bola organizovaná tlačová beseda s predstaviteľmi lekárskej obce FNsP v Košiciach. Návštevníkom so symbolom kvetu je poskytovaná voľná prehliadka nášho múzea. Tiež bolo iniciované preventívne rozdávanie jabĺk ako symbolu správnej výživy obyvateľstva.

Vo vzťahu k vlastným zamestnancom a ich rodinným príslušníkom:

Národné osvetové centrum vo vzťahu k vlastným zamestnancom propagovalo zdravý spôsob stravovania zabezpečením stravných lískov do zariadení Divesta (Diétna reštaurácia a Vegetariánska reštaurácia).
Slovenská národná knižnica v Martine pre vlastných zamestnancov organizuje každoročne v rámci prevencie a v rámci programu Zdravé pracovisko merania vybraných hodnôt zdravotného stavu, ktoré súvisia s vplyvom výživy na zdravie človeka. V prípade zistenia odchýlok v nameraných hodnotách sú zamestnanci ihneď poukazovaní na odborné vyšetrenia. Ďalej pre vlastných zamestnancov zabezpečuje preventívne lekárske prehliadky. V oblasti závodného stravovania zabezpečili v spolupráci s odborovou organizáciou výber zo 4 hlavných jedál, z ktorých je aspoň jedno vegetariánske a jedno bezmäsité, zabezpečený je pitný režim v jedálni počas pracovného času, zlepšilo sa zásobovanie výrobkami zdravej výživy v podnikovom bufete. Informácie o zdravej výžive, zdravom štýle sú súčasťou školení vlastných zamestnancom uskutočňovaných v rámci BOZP. Technik BOZP zabezpečuje informácie prostredníctvom odborovej organizácie, násteniek, pútačov a pod. SNK vydala vlastné interné predpisy zakazujúce požívanie alkoholu a iných omamných látok počas pracovnej doby vrátane zákazu fajčenia v objektoch SNK. 
Univerzitná knižnica v Bratislave v rámci plnenia úloh Programu ozdravenia výživy obyvateľstva SR knižnica vychádzala zo strategických zámerov programu, ktorého cieľom je zlepšiť zdravotný stav obyvateľstva zmenou nesprávnych stravovacích návykov a zmenou postoja zamestnancov UKB k vlastnému zdraviu. UKB ako zamestnávateľ v rámci zdravej výživy poskytuje svojim zamestnancom možnosť zakúpenia stravných lístkov v DIVESTE, ktorá poskytuje diétnu stravu a vegetariánsku stravu. Túto možnosť využíva cca 23% zamestnancov.
Štátna vedecká knižnica v Košiciach zabezpečila pravidelnú účasť zamestnancov na preventívnych lekárskych prehliadkach, stravné lístky pre zamestnancov, čím má každý zamestnanec možnosť vybrať si stravu podľa svojho uváženia.
Východoslovenská galéria zabezpečila stravovanie GASTRO lístkami, kde výber jedál závisí od zamestnanca. Zároveň je zamestnancom k dispozícii kuchynka, kde je možnosť prípravy napr. diétnych jedál.
Slovenská ústredná hvezdáreň v rámci “Programu ozdravenia výživy obyvateľstva SR” pre svojich zamestnancov zabezpečila každodennú vyváženú stravu. Vo výchovno-vzdelávacej a osvetovej činnosti organizácia zabezpečila k nahliadnutiu odborný časopis ZDRAVIE, LEKÁREŇ a PARTNERSTVO – časopis vydávaný pre klientov VšZP. Uvedené časopisy sa vo svojich článkoch zaoberajú správnou a racionálnou výživou, zároveň aj propagujú najnovšie prípravky farmaceutického priemyslu (vitamíny, stopové prvky vo forme tabletiek). Uskutočnila sa beseda  s odborným lekárom, zameraná na vysvetlenie vzťahu výživy k vzniku civilizačných ochorení. V rámci besedy bol premietnutý film s tematikou správnej výživy.
Slovenské technické múzeum vychádza v ústrety svojim zamestnancom aj umožnením voľby druhu stravy podľa ich zvyklostí tým, že si môžu vybrať z dvoch druhov stravných lístkov, či už v závodnej jedálni Štátnych lesov, alebo návštevou reštaurácií v blízkosti múzea. Veľká časť zamestnancov sa stravuje vo vegetariánskej reštaurácii.
Múzeum SNP zabezpečilo pre svojich zamestnancov stravovanie v spoločnom stravovacom zariadení. V uvedenom stravovacom zariadení je možnosť výberu jedál zo skupiny mäsitých, vegetariánskych a múčnych. Stravovacie zariadenie tiež zabezpečuje pitný režim.
Pamiatkový úrad priebežne zabezpečuje a pravidelne aktualizuje materiály vydané Ústavom zdravotnej výchovy, ktoré sú pre zamestnancov uložené na prístupnom mieste. Tieto propagačné materiály sú zamerané na správnu životosprávu, diéty pri ochoreniach a predchádzanie rizikám pri vzniku ochorení (anémia, vysoký krvný tlak, hepatitída, nádorové ochorenia, osteoporóza, ateroskleróza, obezita). V záujme zabezpečenia zlepšenia zdravotného stavu zamestnancov je v podmienkach úradu i na všetkých pracoviskách zabezpečené stravovanie dodávateľmi teplých hlavných jedál v jedálňach ôsmich spoločností (ACCOR Services Slovakia, S&G, Le Cheque Dejéuner, ACT International, Sodexho Pass Bigoš, Vegetarián a Vaša stravovacia, spol. s r. o.). Stravovanie je zabezpečené celkom na 24 miestach – v sídlach Krajských pamiatkových úradov a ich pracovísk, ako aj v Pamiatkovom úrade v Bratislave. Zamestnanci majú k dispozícii výber zeleniny, ovocia, zeleninových šalátov, celozrnné pečivo a chlieb, nízkokalorické výrobky a prístupný je tiež výber minerálnych vôd a nízkoenergetických nealkoholických nápojov.
Organizácie v rezorte kultúry sa snažili čo najlepšie zabezpečiť svojim zamestnancom stravovanie, ktoré zodpovedá zásadám správnej a racionálnej výživy. Vychádzali v ústrety svojim zamestnancom umožnením voľby druhu stravy podľa ich zvyklostí tým, že si mohli vybrať z niekoľkých druhov stravných lístkov, či už v spoločnom stravovacom zariadení alebo návštevou reštaurácií. Veľká časť zamestnancov sa stravovala vo vegetariánskej reštaurácii. Súčasťou snahy bolo zabezpečenie  pitného režimu pre zamestnancov počas pracovného času, najmä v horúcich letných mesiacoch, ako i poskytovanie ďalších služieb a doplnkového tovaru zdravej výživy s rôznym sortimentom mliečnych výrobkov a zeleninových šalátov v rámci existujúcich bufetov.

Ministerstvo vnútra Slovenskej republiky

Ministerstvo vnútra Slovenskej republiky riešilo niekoľko úloh v súvislosti so zabezpečením správnej výrobnej praxe, dodržiavania technologických postupov, ako to vyplýva zo systému HACCP. 
Orgány na ochranu zdravia vykonali opakované kontroly stravovacích zariadení, hlavne pri zabezpečovaní detskej rekreácie a kúpeľných pobytov a v stravovacích zariadeniach jednotlivých krajských a okresných riaditeľstiev Policajného zboru. 
Riešilo sa zabezpečovanie služieb policajtov balenou pitnou vodou v lokalitách, v ktorých táto nie je prístupná. Pokračovalo sa v sledovaní životného štýlu policajtov a zamestnancov, ktorého súčasťou je aj stravovanie. V rámci preventívnych prehliadok sa u policajtov sleduje a vyhodnocuje od roku 2003 zvýšený cholesterol a obezita.
Z dôvodu rôznorodosti náplne činnosti a i z dôvodu rozdielov v materiálno- technickom vybavení jednotlivých pracovísk, kde policajti vykonávajú viac ako 11 - hodinovú službu, je riešenie optimálneho stravovania dlhodobým problémom.

Ministerstvo pôdohospodárstva Slovenskej republiky

I.	Poľnohospodárstvo a potravinárstvo

Úloha 1 - Každoročne uskutočniť v programe poradenstva akciu zameranú i na vedecky zdôvodnené podklady pre poľnohospodársku prvovýrobu a spracovanie nutrične hodnotných a zdravotne bezpečných potravín, ktoré umožnia správnu výživu obyvateľstva za primerané ceny

Plnenie úlohy: 
S cieľom aktivizovať záujem verejnosti o jablká, preberá rezort záštitu nad celoslovenskou  súťažou o “Najkrajšie jablko roka”, ktorá sa každoročne uskutočňuje v Bojniciach a do ktorej sa môže prihlásiť každý pestovateľ.  S podobným zámerom sa každoročne  na jeseň  koná v Bratislave “Deň jabĺk”, ktorý organizuje Liga proti rakovine. Organizácia výrobcov - SK FRUIT – Ostratice je spoluorganizátorom tejto akcie, pri ktorej  ponúka zdarma jablká poskytnuté jednotlivými členmi  organizácie a tiež informuje občanov hlavného mesta o  výživovej hodnote jabĺk a  je sponzorom niektorých populárnych publikácií, ktoré sú  v rámci akcie distribuované.
V rámci  aktivít smerovaných na  zabezpečenie  kvalitného  ovocia, zeleniny a zemiakov  odborníci rezortných organizácií v rokoch 2003 a 2004 prezentovali pre ovocinársku a zeleninársku verejnosť poznatky o marketingových normách kvality a o  zmenách prijatých v legislatívnych predpisoch EÚ. O marketingových normách informovali verejnosť aj v odborných časopisoch. 
V roku 2004 sa rezort MP SR v spolupráci s Intervenčnou agentúrou zúčastnil viacerých významných akcií a podujatí zameraných hlavne na predstavenie a zviditeľnenie kvalitných potravín slovenského pôvodu nielen na domácom trhu, ale aj v zahraničí. Značka kvality potravín bola už v roku 2004 sprevádzaná reklamnou mediálnou kampaňou organizovanou formou uvádzacích 10-sekundových ( 2 x 5 sek.) a 30-sekundových TV spotov. Súbežne s TV spotmi boli uverejnené aj reklamy a imidžové inzeráty v rôznych tlačovinách  (časopisoch a magazínoch) spojené s billboardovou kampaňou v takmer všetkých väčších mestách Slovenskej republiky. Celkom sa v roku 2004, teda do konca I. etapy reklamnej kampane objavil TV spot na TV obrazovkách troch televízií (TV Markíza, STV a JOJ) 100-krát, z toho bolo nasadených 64 uvádzacích a 36krát 30sekundových TV spotov. Reklama a imidžový inzerát sa uverejnil v 7 rôznych časopisoch, ako sú Eurotelevízia, Nový čas pre ženy, Markíza, Plus 7 dní, Život, Nový čas a Slovenský výber. Po území Slovenskej republiky bolo rozmiestnených  150 ks bilboardov s 3 rôznymi motívmi. Kampaň na Značku kvality priebežne pokračuje aj v roku 2005 .

Úloha 2 - Pri tvorbe a novelizácii Potravinového kódexu SR a nadväzných predpisov presadzovať požiadavky na rozširovanie kvality potravinárskych výrobkov a kontrolovať zavádzanie princípov Správnej výrobnej praxe a odhadu rizika a kritických bodov. Podporovať uvádzanie výrobkov so špeciálnymi vlastnosťami, napr. dojčenská detská a diétna výživa

Plnenie úlohy:
V priebehu r. 2003-2004 boli novelizované ďalšie hlavy potravinového kódexu: výnos MP SR a MZ SR z 28. apríla 2004 č. 1188/2004-100, ktorým sa vydáva hlava potravinového kódexu SR upravujúca med   -   smernica 2001/110/ES, výnos MP SR a MZ SR z 2. apríla 2004 č. 978/2004-100, ktorým sa vydáva hlava potravinového kódexu SR upravujúca niektoré cukry -  smernica 2001/111/ES, výnos MP SR a MZ SR z 2. júna 2004 č. 1397/2004-100, ktorým sa vydáva hlava potravinového kódexu SR upravujúcakakao a čokoládu  -  smernica 2000/36/ES,  výnos MP SR a MZ SR z 2. júna 2004 č. 1685/2004-100, ktorým sa vydáva hlava potravinového kódexu SR upravujúca ovocné džemy, rôsoly, marmelády a sladené gaštanové pyré  -  smernica 2001/113/ES, výnos MP SR a MZ SR z 21. júla 2004 č. 1882/2004 – 100, ktorým vydáva hlava Potravinového kódexu SR upravujúca šťavy a niektoré podobné výrobky určené na ľudskú spotrebu  -  smernica 2001/112/ES, výnos MP SR a MZ SR z 9. septembra 2004 č. 2264/2004-100, ktorým sa vydáva hlava potravinového kódexu SR upravujúca zahustené mlieko, sušené mlieko, kazeíny a kazeináty -  smernica 2001/114/ES.
V rámci holandsko-slovenského projektu “Rozvoj správnej hygienickej praxe v slovenskom potravinárskom priemysle” boli dopracované príručky správnej hygienickej praxe, ktoré sú určené pre malé a stredné potravinárske prevádzky. Príručky správnej hygienickej praxe umožňujú malým a stredným potravinárskym výrobcom sa nimi riadiť pri výrobe potravín a takýmto spôsobom naplniť legislatívu o zavedení systému HACCP s cieľom výroby bezpečných potravín. Okrem štyroch príručiek správnej hygienickej praxe pre vybrané odvetvia potravinárskeho priemyslu (pekárska výroba, výroba cestovín, spracovanie mäsa, výroba bryndze) bola vypracovaná aj všeobecná príručka správnej hygienickej praxe, ktorá má slúžiť ako vzor pre všetky ostatné potravinárske odvetvia. Vyššie uvedené príručky boli vypracované v súlade s postupom uvedeným v článku 5 smernice Rady č. 93/43, na ktorej základe boli aj pripravované, posudzované a schvaľované Štátnou veterinárnou a potravinovou správou SR. Dve z nich – príručky správnej hygienickej praxe pre pekársku výrobu a pre výrobu cestovín boli notifikované na EK – DG SANCO a odovzdané profesijným zväzom a združeniam na Slovensku, ktoré sú vlastníkmi týchto príručiek. Zostávajúce dve príručky správnej hygienickej praxe – pre výrobu bryndze a pre spracovanie mäsa, je potrebné dopracovať. V rámci projektu bol pripravený materiál “Správna hygienická prax pre potravinárov”, ktorý môže slúžiť ako učebná pomôcka pre poľnohospodárske a potravinárske školy a vzdelávanie zamestnancov v podnikoch potravinárskeho priemyslu. Tento materiál bol oficiálne odovzdaný ministerstvu školstva. 

Úloha 3 - Vydať formou oznámenia vo Vestníku MP SR nový model odporúčaných dávok potravín. 

Plnenie úlohy: 
Úloha bola splnená  a v roku 2003 vyhodnotená. 
(Ministerstvo pôdohospodárstva SR vydalo základný model odporúčaných dávok potravín s platnosťou od roku 2000 vo vestníku MP SR ročník XXXI, čiastka 22. Pri  spracovaní modelu sa vychádzalo z nových odporúčaných výživových dávok.)

Úloha 4 - Každoročne predkladať správy: “Kvalita a mikrobiologická kontaminácia v potravinárstve” a “Sledovanie cudzorodých látok v potravinovom reťazci ... “
	
Plnenie úlohy:
	Národná správa o úradnej kontrole potravín zahŕňa výsledky kontrol vykonaných orgánmi potravinového dozoru v pôsobnosti Ministerstva pôdohospodárstva SR (orgány štátnej veterinárnej a potravinovej správy) a Ministerstva zdravotníctva SR (orgány na ochranu zdravia). Pre komplexnosť informácií o úradnej kontrole potravín bola doplnená, v súlade s § 21 ods. 2 zákona NR SR č. 152/1995 Z. z. o potravinách, aj o informácie vecne príslušných ministerstiev (Ministerstvo obrany SR (potravinový dozor v ozbrojených silách), Ministerstvo vnútra SR  (potravinový dozor v policajnom zbore) a Ministerstvo spravodlivosti SR ( potravinový dozor v zbore väzenskej a justičnej stráže). 
Národná správa za rok 2002 bola schválená na 8. porade vedenia ministerstva, konanej v dňoch 5.- 6.3.2003. Orgány potravinového dozoru SR v roku 2002 celkovo skontrolovali 28 867 podnikateľských subjektov, pričom u  19 818 subjektov boli zistené nedostatky a bolo vykonaných celkovo 62 318 kontrol. Spolu bolo odobratých 47 122 vzoriek, z ktorých 8 016 vzoriek bolo nevyhovujúcich , čo je 17,10 %. 
Národná správa za rok 2003 bola schválená na 10. porade vedenia ministerstva dňa 19.3.2004. Orgány potravinového dozoru SR v roku 2003 skontrolovali 39 166 podnikateľských subjektov, pričom u  17 569 subjektov boli zistené nedostatky a bolo vykonaných celkovo 66 045 kontrol. Celkovo bolo odobratých 73 803 vzoriek, z ktorých 11 359 bolo nevyhovujúcich, čo je 15,39 %. 
Národná správa z výsledkov orgánov potravinového dozoru je tiež každoročne predkladaná EK v súlade s legislatívou EÚ pre úradné kontroly potravín.
	Správa o sledovaní cudzorodých látok v potravinovom reťazci a o systéme zabezpečovania kvality analýz (AQA) v rezorte pôdohospodárstva za  rok 2002 bola schválená na 24. porade vedenia ministerstva  dňa 10.7.2003 a správa za rok 2003 bola schválená na 24. porade vedenia ministerstva dňa 13.7.2004. Cieľom správy je informovať o spôsobe výkonu sledovania cudzorodých látok v potravinovom reťazci a o hlavných záveroch  a prijatých opatreniach. Sledovanie výskytu cudzorodých látok sa rozdeľuje do dvoch základných skupín:
I. kontrola cudzorodých látok - vykonávaná kontrolnými organizáciami ustanovenými  a postupujúcimi v zmysle platných legislatívnych predpisov pre výkon kontroly, pričom kontrola smeruje predovšetkým do potenciálne rizikových lokalít a komodít (t. j. s predpokladanou kontamináciou), s cieľom zamedziť prístup zo zdravotného hľadiska nevyhovujúcich potravín k spotrebiteľovi; na základe výsledkov kontroly cudzorodých látok sa prijímajú okamžité opatrenia.
II. monitoring cudzorodých látok - projekt čiastkového monitorovacieho systému "Cudzorodé látky v potravinách a krmivách", v ktorého rámci sa pravidelne a opakovane monitorujú vybrané lokality a komodity na území Slovenskej republiky s cieľom získať objektívne informácie o stave monitorovaných zložiek, zmien a trendov kontaminácie za určité časové obdobie a vyhodnotiť riziko. Výsledky monitoringu cudzorodých látok sú podkladom pre prijímanie preventívnych opatrení. Sledované zložky potravinového reťazca sú pôda a vstupy do pôdy, ako voda - pitná, napájacia a závlahová, krmivá - domáca produkcia a dovoz, suroviny a potraviny rastlinného pôvodu - domáca produkcia a dovoz, suroviny a potraviny živočíšneho pôvodu - domáca produkcia a dovoz.
V rámci kontroly zložiek potravinového reťazca na obsah cudzorodých látok sa sleduje 268 ukazovateľov zo skupín kontaminantov, rezíduí pesticídov, rezíduí veterinárnych liečiv, dusičnanov, dusitanov, polychlórovaných bifenylov, aditívnych a endogénnych cudzorodých látok. Od roku 2002 bolo zabezpečené i sledovanie rádioaktívnej kontaminácie v mlieku a pitnej vode. Analýzy sa vykonávajú v akreditovaných laboratóriách  rezortu pôdohospodárstva.
V roku 2002 sa vyšetrilo 40 172 vzoriek (u ktorých sa vykonalo 306 534 analýz) produktov z domácej produkcie. Z uvedeného počtu nevyhovovalo platným hygienickým limitom v sledovaných parametroch 2 717 vzoriek, čo je 6,8%. Analyzovaných bolo  tiež 3 907 vzoriek  poľnohospodárskej pôdy, vstupov do pôdy – kaly, hnojivá a odpadov z rastlinného materiálu, 19 255 vzoriek vody, 755 vzoriek krmív a 16 255 vzoriek potravín. Okrem toho boli vyhodnotené výsledky analýz 8 855 vzoriek potravín z dovozu, 131 vzoriek z mimoriadnych prípadov a 23 718 vzoriek v rámci agrochemického skúšania pôd. Najvyššie prekročenie limitov 11,1% bolo zaznamenané u vody.
V roku 2003 sa organizáciami rezortu pôdohospodárstva vyšetrilo 53 265 vzoriek (329 266 analýz) z domácej produkcie. Z uvedeného počtu nevyhovovalo platným hygienickým limitom v sledovaných parametroch 2 661 vzoriek, čo je 5,0%. Analyzovaných bolo 3 154 vzoriek  poľnohospodárskej pôdy, vstupov do pôdy – kaly, hnojivá a odpadov z rastlinného materiálu, 17 466 vzoriek vody, 1065 vzoriek krmív a 31 580 vzoriek potravín. Okrem toho boli vyhodnotené výsledky analýz 9 723 vzoriek z dovozu, 232 vzoriek z mimoriadnych prípadov a 24 847 vzoriek v rámci agrochemického skúšania pôd. Najvyššie prekročenie limitov 9,2% bolo zaznamenané u vody.
Realizácia čiastkového monitorovacieho systému "Cudzorodé látky v potravinách a krmivách”  bola MP SR uložená uzneseniami vlády SR č. 449/1992, 620/1993, 288/1995 a č. 7/2000, v ktorých zmysle je rezort garantom tejto časti monitorovacieho systému, ktorý je súčasťou celoplošného projektu: Monitorovací systém životného prostredia a integrovaného informačného systému o životnom prostredí územia Slovenskej republiky. V súlade s koncepciou projektu je čiastkový monitorovací systém "Cudzorodé látky v potravinách a krmivách" zložený z troch subsystémov, a to: Koordinovaný cielený monitoring (ďalej len "KCM"), Monitoring spotrebného koša (ďalej len "MSK"), Monitoring poľovnej, voľne žijúcej zveri a rýb (ďalej len "MLZ").
I. KCM sa vykonáva od roku 1991. Cieľom je v reálnych podmienkach poľnohospodárskej prvovýroby zistiť vzájomný vzťah medzi stupňom kontaminácie poľnohospodárskej pôdy, závlahovej vody, napájacej vody, krmív, rastlinnej a živočíšnej produkcie. V roku 2002 bolo celkovo odobratých 1 949 vzoriek (15 840 rozborov), ktoré boli analyzované na obsah chemických prvkov (olova, kadmia, ortuti, arzénu, chrómu, niklu), polychlórovaných bifenylov, dusičnanov a dusitanov. Monitorovanie sa vykonávalo v 85 poľnohospodárskych subjektoch (v 43 okresoch), pričom sa analyzovali pôdne vzorky z 39 240 ha vrátane rastlinnej produkcie z tejto pôdy. Z celkového počtu 1 949 vzoriek nevyhovelo 5,8% (114 vzoriek) stanoveným limitným hodnotám. V roku 2003 bolo celkovo odobratých 2151 vzoriek (17 452 analýz). Monitorovanie sa vykonávalo v 64 poľnohospodárskych subjektoch (v 36 okresoch), pričom sa analyzovali pôdne vzorky z 39 240 ha vrátane rastlinnej produkcie z tejto pôdy. Z celkového počtu 2151 vzoriek nevyhovelo 5,1% (110 vzoriek) stanoveným limitným hodnotám. 
II. MSK sa realizuje od roku 1993. Cieľom je získať objektívne údaje o kontaminácii potravín v spotrebiteľskej sieti v lokalitách reprezentujúcich cca 20 000 obyvateľov v rôznych formách osídlenia. Zabezpečuje sa monitoring vstupov do potravinového reťazca a ich možný prienik do finálnych potravín a zároveň sa sleduje zdravotná neškodnosť potravín v obchodnej sieti. Odbery vzoriek sa vykonávajú nákupom v obchodnej sieti dvakrát ročne (máj, september) a tiež každoročne v tých istých 10 lokalitách Slovenskej republiky špecifikovaných na:
•	silne znečistené oblasti: Bratislava, Žiar nad Hronom, Krompachy,
•	stredne znečistené oblasti: Galanta, Nitra, Hnúšťa, Kráľovský Chlmec,
•	relatívne čisté oblasti: Horná Súča, Tvrdošín, Kežmarok.
V roku 2002 bolo analyzovaných 451 vzoriek (9 256 analýz), z ktorých 2,9% bolo nevyhovujúcich (vzorky pitnej vody). V roku 2003 bolo analyzovaných 610 vzoriek (12 123 analýz), z ktorých 0,7% bolo nevyhovujúcich. 
III. MPZ - reziduá kontaminantov sa u poľovnej a voľne žijúcej zveri vrátane rýb  v SR monitorujú  od   roku 1995. Základným cieľom monitoringu  v roku 2003  bolo získanie podkladov o  hladinách kontaminantov a výskyte  helmintov u srncov (jeleňov)   odstrelených  v monitorovaných revíroch, ďalej získanie podkladov o rádiometrických meraniach v komoditách, ktoré sú považované za  ekologické indikátory  prostredia (huby, lišajníky). Na základe veľmi nepriaznivých výsledkov polychlórovaných bifenylov v roku 2002 u rýb (odoberaných na Zemplínskej Šírave –  Michalovce sa vydal zákaz na lov a konzumáciu rýb z uvedenej oblasti) a program  sa v roku 2003 rozšíril o monitorovanie výskytu kontaminantov u rýb vo východoslovenskom regióne a do monitorovania  sa zahrnuli ďalšie rieky.
V roku 2002 sa monitoring realizoval v 9 vybraných okresoch, kde bolo odobratých 249 vzoriek a vykonaných 1 519 analýz.  Nadlimitné hodnoty kontaminatov boli zistené v 50 vzorkách (20,1%), čo v porovnaní s rokom 2001 je pokles celkového počtu nevyhovujúcich vzoriek. Bolo zistených 15 nadlimitných nálezov v prípade chemických prvkov a  nadlimitné nálezy na obsah kongenerov  polychlórovaných bifenylov (35 vzoriek rýb).
 V roku 2003 sa monitoring realizoval v 8 vybraných okresoch. V rámci monitoringu poľovnej zveri a rýb bolo v  roku 2003 odobratých a na vyšetrenie doručených   166  vzoriek. Analyzovala sa svalovina a pečeň z raticovej zveri, huby, lišajníky, voda, svalovina z ulovených rýb alebo celé kusy rýb. Bolo vykonaných 1055 chemických analýz rizikových chemických prvkov, polychlórovaných bifenylov a rádioizotopov Cs 137, Cs 134, a I 131. Z vykonaných 1055 vyšetrení sa zistilo celkom 50 nevyhovujúcich nadlimitných nálezov.
	Ďalej boli komplexne zabezpečené programy EÚ pre rezíduá pesticídov v potravinách v zmysle nariadenia Komisie (ES) č. 466/2001, ktorým sa stanovujú maximálne hodnoty obsahu niektorých cudzorodých látok v potravinách a rezíduá veterinárnych liečiv v zmysle smernice  96/23/EC o opatreniach pre monitorovanie určitých substancií a rezíduí v živých zvieratách a produktoch živočíšneho pôvodu. Analýzy boli vykonané v akreditovaných laboratóriách  rezortu. V zmysle EU predpisov týkajúcich sa monitoringu výskytu reziduí pesticídov v ovocí a zelenine ( surových poľnohospodárskych  produktoch )   sa začal v Ústrednom kontrolnom a skúšobnom ústave poľnohospodárskom   vykonávať  uvedený monitoring. V roku 2002 sa začalo s aplikáciou multireziduálnych metód pre stanovenie reziduí pesticídov v  predpísaných komoditách. Systematická kontrola pesticídov sa vykonáva  od  rokov 2000-2001, keď sa zaviedla štátna odborná kontrola kvality pesticídnych prípravkov v zmysle   EU smernice č. 414/91 EEC,  resp. zákona NR SR č.285/95 Z. z. o rastlinolekárskej starostlivosti. V roku 2002  v rámci štátnej odbornej kontroly bolo analyzovaných 149 vzoriek pesticídnych prípravkov.

Úloha 5
a) Pri novelizácii výnosu MP SR a MZ SR č.981/1996-100, Potravinový kódex SR – označovanie, §134 ods. 2 – vypustiť, čím sa zavedie povinnosť označovania výživovej hodnoty na obaloch všetkých potravinárskych výrobkov.

Plnenie úlohy:
Dňa 21. 7.  2004  bol vydaný výnos MP SR a MZ SR  č. 1905/2004-100, ktorým sa mení a dopĺňa  výnos MP SR  č.1519/2002-100, ktorým sa ustanovuje rozsah výživového tvrdenia, spôsob uvádzania výživovej hodnoty potravín a spôsob jej výpočtu v znení výnosu MP SR z 28. 10.2002 č.2743/2002-100.

b) Rokovať s rezortom školstva o možnosti zapracovania  zásad správnej výživy  do učebných osnov pre základné a stredné školy. 

Plnenie úlohy:
Bola poskytnutá konzultácia  riešiteľom z Fakulty chemickej a potravinárskej technológie Slovenskej technickej univerzity  v Bratislave, ktorí v rámci štátneho programu výskumu a vývoja “Kvalita života – zdravie, výživa, riešia úlohu - Výživa a zdravie vo výchove a vzdelávaní, ktorej výsledkom je aj nový študijný odbor 29 49 600-výživa, ochrana zdravia a hodnotenie potravín, ktorý sa už experimentálne overuje na potravinárskych školách v Nitre a Bratislave.

Úloha 6
a)  Spracovať Potravinový kódex SR – hlava Mlieko a výrobky z mlieka a vykonávacie predpisy k zákonu NR SR č. 337/1998 Z. z. o veterinárnej starostlivosti: vyhlášku – (výnos) MP SR o vydávaní osvedčení o splnení podmienok prevádzkam a  zariadeniam na výrobu a skladovanie živočíšnych produktov a vyhlášku – (výnos) MP SR o požiadavkách na zabezpečenie zdravotnej neškodnosti a hygienickej bezchybnosti živočíšnych produktov.
Plnenie úlohy:
Úloha bola splnená  a v roku 2003 vyhodnotená. 
(Výnosom MP SR a MZ SR z 22. marca 2000 č. 636/1/2000 - 100, s účinnosťou od 1. 6. 2000, bola vydaná šiesta hlava Potravinového kódexu Slovenskej republiky "Mlieko a výrobky z mlieka".  Následne v roku 2001 boli vydané: výnos MP SR č. 678/2001-100 o požiadavkách na zabezpečovanie zdravotnej neškodnosti a hygienickej bezchybnosti živočíšnych produktov; výnos MP SR č. 468/2001-100 ustanovujúci podrobnosti o všeobecných a osobitných hygienických podmienkach pre jednotlivé druhy prevádzok a zariadení. V roku 2002 nadobudol účinnosť nový zákon NR SR  č. 488/2002 Z. z. o veterinárnej starostlivosti a o zmene niektorých zákonov). Je rozpracovaná ďalšia novelizácia uvedeného výnosu.

b)Zriadiť Národné referenčné laboratórium pre mlieko a mliečne výrobky.
Plnenie úlohy:
Úloha bola splnená  a v roku 2003 vyhodnotená.
(Národné referenčné laboratórium pre mlieko a mliečne výrobky bolo zriadené 21.12.1999).

Úloha 7 Spolupracovať s Ministerstvom školstva SR pri plnení programu “školské mlieko”
Plnenie úlohy:
	Dňa 31.8.2004 vstúpil do platnosti výnos MP SR č.2108/2004 o poskytovaní pomoci z finančných zdrojov Európskej únie na podporu spotreby mlieka a mliečnych výrobkov pre žiakov s povinnou školskou dochádzkou. V spolupráci s Ministerstvom školstva SR sa pripravujú podklady na vykonanie potrebných zmien v  metodickom pokyne.
V roku 2003 bolo zvýšenie spotreby mlieka a mliečnych výrobkov u detí s povinnou školskou dochádzkou podporené v objeme 9,137 mil. Sk (8 Sk na liter spracovaného mlieka, maximálne však do 0,25 litra na žiaka a deň). V roku 2004 sa podpora školského mlieka nerealizovala vzhľadom na zmenené podmienky súvisiace so vstupom do EÚ, keď sa okrem iného zmenilo podporované obdobie z roka kalendárneho na rok školský. Podpora spotreby školského mlieka a mliečnych výrobkov pre žiakov s povinnou školskou dochádzkou  v roku 2005 bude spolufinancovaná zo zdrojov EÚ i SR.

Úloha 8  Postupne rozširovať zavedenie systému EUROP do praxe.
Plnenie úlohy:
Systém EUROP bol zavedený do praxe. Dňa 1.9. 2004 nadobudli účinnosť novelizované vyhlášky:  MP SR č. 463/2004 Z. z. o klasifikácii jatočného hovädzieho dobytka, jatočných tiel oviec a o vydávaní osvedčenia o odbornej spôsobilosti a  MP SR  č. 464/2004  Z. z. o klasifikácii jatočných ošípaných a o vydávaní osvedčenia o odbornej spôsobilosti.

Úloha 9
a) Pokračovať v dotačnej podpore pre zabezpečenie dostatočného množstva ovocia, zeleniny a zemiakov pre zvýšenie podielu spotreby z domácej produkcie počas celého roka.

Plnenie úlohy:
Podpora v rastlinnej výrobe sa v roku 2003 poskytla v celkovom objeme 36,51 mil. Sk, z toho 34,08 mil. Sk na ovocné sady a 2,43 mil. Sk na plantáže drobného ovocia. Podpora v celkovom objeme 37,36 mil. Sk  bola poskytnutá v roku 2003  na poľnú zeleninu (vrátane koreňovej papriky), čakanku,  liečivé rastliny do 3 000 Sk/ha a u zemiakov konzumných do 4 000 Sk/ha, v celkovom objeme 80,53 mil. Sk. V roku 2004 sa mohli pestovatelia zeleniny, ovocia a zemiakov uchádzať o priame platby v rámci podpôr SAPS ako všetci poľnohospodári. 
Ovocie a zelenina boli v roku 2004 podporované v rámci  jednotnej platby na plochu  do výšky 25% zo zdrojov EÚ, bez poskytovania dodatočnej podpory z národných zdrojov  (po vstupe SR do EÚ v rámci platnosti nariadení o organizovaní trhu sú podporné mechanizmy  zabezpečované prostredníctvom trhovej legislatívy len  cez organizácie výrobcov). Podpora SAPS bola realizovaná  za podmienky dodržania minimálnej plochy (1 ha) a Správnej výrobnej praxe. Predstavovala cca 1 600 Sk/ha, čo v porovnaní s predošlými rokmi bolo cca o 50 % menej.
V rokoch 2003 a 2004 bola vykonaná kompletná registrácia ovocných sadov SR (evidencia podľa druhov, odrôd, veku stromov a sponu výsadby). Register vykazuje celkovú výmeru 11 435 ha ovocných sadov. Produkčná výmera sadov je 9 360 ha (stromy v plnej rodivosti). Uvedená výmera je v súlade s Rozvojovým programom pestovania ovocia do roku 2005. Pod kvapkovou závlahou je cca 4 500 ha sadov a hnojivovú závlahu užívajú pestovatelia na 2 250 ha. Podpora na využitie závlahového hospodárstva tiež sledovala skvalitnenie produkcie ovocia a zeleniny. Pre výrobu množiteľského materiálu ovocných drevín je od konca roku 2002 realizovaný  spoločný projekt s  Holandskom - “Certifikácia a  uvádzanie množiteľského materiálu ovocných drevín do obehu”. Proces certifikácie  -  výroby bezvirózneho  množiteľského materiálu  je  významný   pre zabezpečenie zdravej produkcie ovocia v SR. 

b) Podporovať skleníkové a fóliovníkové hospodárstva - pre zabezpečenie dostatočného množstva  zeleniny v zimných mesiacoch.
Plnenie úlohy:
	Podpora bola poskytovaná v roku 2003 na hektár rýchlenej zeleniny v skleníkoch, fóliovníkoch vrátane hydropónie do 10 000 Sk, v celkovom objeme 1,04 mil. Sk. V roku 2004 sa podpora pestovateľom poskytovala len cez priame platby v rámci podpôr SAPS.
V roku 2003 bola poskytnutá dotácia na úrovni 16,7 mil. Sk, čo predstavuje rozšírenie pestovania rýchlenej zeleniny približne o 6,45 ha. Celková zrekonštruovaná plocha na pestovanie rýchlenej  zeleniny predstavuje 30,5 ha. 
Od roku 2004 je podpora pestovanie rýchlenej  zeleniny zaradená do sektorového operačného programu – Poľnohospodárstvo a rozvoj vidieka.

c) Podpora rekonštrukcie a výsadby ovocných sadov, zakladania plantáží drobného ovocia a špargle, podpora produkcie stolového hrozna (zabezpečenie zvýšenej ponuky počas vegetácie).

Plnenie úlohy:
Dotácie poskytnuté na ovocné sady a plantáže drobného ovocia  predstavovali v roku 2003 -  92,8 mil. Sk pre 107 subjektov, vinohrady boli dotované pre 82 subjektov v sume 118,4 mil. Sk,  špargľové plantáže a ich rozširovanie neboli v roku 2003 podporované. 
Zvýšením kapacity skladov s riadenou atmosférou sa vytvorili podmienky na preskladnenie ovocia a zvýšenie spotreby čerstvého ovocia z domácej produkcie. Súčasná kapacita skladov pre ovocie a zeleninu je  26 900 ton pre zemiaky, 11 167 t pre zeleninu a 29 585 t pre ovocie, z toho v skladoch “s ultra nízkym obsahom kyslíka” sa preskladní  11 741 ton ovocia (prevažne jablká a hrušky) .  
V roku 2003 boli podporované rekonštrukcie a prestavby budov pre pestovanie húb (hliva ústricová a šampiňóny) vo výške 7,6 mil. Sk pre 9 subjektov. Pestovanie liečivých rastlín bolo podporované vo výške 735,7 tis. Sk na ploche 138 ha. 
Od roku 2003  sa program podpory rekonštrukcie skladového hospodárstva a techniky pre pozberovú úpravu ovocia a zeleniny realizoval cez  opatrenie č. 1 - programu SAPARD. V roku 2003 bola poskytnutá  “Dotácia na podporu odbytu poľnohospodárskych výrobkov”– vznik a činnosť odbytových organizácií výrobcov vo výške 1,9 mil. Sk pre 8 subjektov. Celkovo bola v rokoch 2000-2003 poskytnutá dotácia vo výške 25, 9 mil. Sk pre16 organizácií výrobcov (8-ovocie a  zelenina, 5-zemiaky, 3-kukurica, obilniny). 
V roku 2004 bola  dotácia začlenená do Plánu rozvoja vidieka pre odbytové organizácie výrobcov iné ako na ovocie a zeleninu. Organizácie výrobcov pre ovocie a zeleninu  od  1. 5. 2004 môžu  čerpať počiatočnú podporu alebo podporu na operačné programy organizácií výrobcov len podľa nariadení CMO (Spoločná organizácia trhu ES). 
Podpora rekonštrukcie a výsadby vinohradov, ovocných sadov, plantáží drobného ovocia a liečivých rastlín bola v roku 2003 uskutočnená do výšky 30 % zo skutočne vynaložených nákladov v kalendárnom roku na hektár, najviac do 200 000 Sk na hektár, v celkovom objeme 227,77 mil. Sk. V roku 2004 sa pre rovnaké účely mohli producenti uchádzať o podporu predložením projektu do sektorového operačného plánu alebo Plánu rozvoja vidieka. 
 	
d) Podporovať spracovanie ovocia a zeleniny prednostne z ekologicky čistých oblastí  technológiou  fluidného rýchlomrazenia, pričom sa zachová výživová hodnota produktov.

Plnenie úlohy:
Podpora pre spracovateľský priemysel bola v roku 2003 realizovaná prostredníctvom opatrenia č. 2 -  programu SAPARD. 
V roku 2004 podľa podmienok nariadenia Rady č. 2201/1996 a nariadenia Komisie č. 1535/2003 bola poskytnutá podpora zo zdrojov  EÚ pre spracovanie rajčiaka  do výšky národného prahu (29 500 ton). Podporu  v roku 2004 získali 4 uznané subjekty (skupiny výrobcov, ktoré organizujú 64 pestovateľov priemyselného rajčiaka) v celkovej  výške 30,3 mil. Sk, pričom spracovali 29 215 ton rajčiaka a vyrobili 4 974 ton rajčiakového koncentrátu. Podpora na spracovanie broskýň do výšky  národného prahu 147 ton  na výrobky “broskyne v sirupe” nebola využitá. Žiaden spracovateľ sa pre tento typ podpory na PPA neregistroval. Dôvodom je nedostatok vhodnej technológie.
V systéme ekologického poľnohospodárstva boli ku dňu 31. december 2004 zaregistrovaní 16 výrobcovia ovocia, 4 producenti hrozna, 5 výrobcov zeleniny a 6 pestovateľov liečivých rastlín zeleniny – ide o primárnu produkciu z ekologicky čistých oblastí.

e) Naďalej podporovať šľachtiteľský proces, pre zabezpečenie netradičných druhov zeleniny a  nových odrôd, ktoré sú vhodné pre spracovateľský priemysel (lahôdková kukurica, cukrový hrach, mrkva, zemiaky) a pre prípravu  šalátov určených na rýchly konzum.

Plnenie úlohy:
Úloha bola riešená v rámci VTP "Racionalizácia zeleninárskej produkcie" v subetape 07 - Realizácia efektívneho využitia odrôd a šľachtiteľského materiálu, kde hlavným riešiteľom je Výskumný ústav zeleninársky v Nových Zámkoch, má pokračujúci charakter v oblasti sledovania bezpečnosti a kvality potravín.  Dotácia na šľachtenie  bola poskytnutá v roku 2003 vo výške 35 mil. Sk.  
	
f) Podporiť šľachtenie strukovín a nových druhov obilnín, ktoré majú vyššiu kvalitatívnu a nutričnú hodnotu (zvýšenie podielu tmavých múk, podielu raže, nahého ovsa, pohánky atď.).

Plnenie úlohy:
	Program šľachtenia, novošľachtenie, genetické zdroje, množiteľský materiál ovocných drevín a viniča bol podporovaný v roku 2003  vo výške cca 70 mil. Sk (údaje predstavujú celkovú dotáciu  za všetky tituly a pre všetky komodity). 
V roku 2004  v oblasti rastlinnej výroby dotácie na šľachtiteľský proces a genofond neboli poskytované. 

g) Podporovať a rozvíjať  program ekologického poľnohospodárstva, ktoré v   súčasnosti predstavuje 2 % (50 000 ha)  z celkovej poľnohospodárskej produkcie. V rámci  programu sa už uplatňuje obmedzenie aplikácie chemických postrekov (pri produkcii     zeleniny   v  zakrytých priestoroch sa preferuje biologická ochrana pred aplikáciou chemických insekticídnych látok). 

Plnenie úlohy:
 V roku  2003 sa realizovalo ekologické poľnohospodárstvo  v SR na výmere 54 479 ha poľnohospodárskej pôdy, čo zodpovedalo 2,23 % celoštátnej výmery poľnohospodárskej pôdy. Z tejto výmery orná pôda predstavovala 16 707 ha (vrátane 610 ha zeleniny, liečivých a aromatických rastlín), vinice 124 ha, ovocné sady 231 ha a trvalé trávne porasty 37 417 ha. 
V roku 2003 bola prvý raz v histórii ekologického poľnohospodárstva poskytnutá štátna dotačná podpora pre všetky registrované farmy v systéme ekologického poľnohospodárstva vo výške na ha: 
- v konverzii 1 000 Sk - orná pôda, 4 000 Sk - ovocné sady a vinohrady, 7 000 Sk - zelenina, koreninové a aromatické rastliny, 500 Sk trvalé trávne porasty,
- v ekologickej výrobe 750 Sk - orná pôda, 3 500 Sk -  ovocné sady a vinohrady, 6 500 Sk - zelenina, koreninové a aromatické rastliny, 200Sk - trvalé trávne porasty.
 V rámci ekologickej poľnohospodárskej výroby v roku  2004 hospodárilo 117 fariem  na pôde s rozlohou  53 091 ha. Pokles ekologicky obhospodarovanej plochy, v porovnaní s rokom 2003 bol spôsobený zmenou právnych predpisov v systéme ekologického poľnohospodárstva. V roku 2004 bolo už registrovaných 19 výrobcov potravín z ekologického poľnohospodárstva, čo je pozitívnym signálom k vývoju spracovávania produktov z ekologického poľnohospodárstva na území SR.

Úloha 10 - Pri tvorbe a novelizácii Potravinového kódexu SR presadzovať zníženie obsahu rizikových faktorov v požívatinách  v komoditách: mäsové, mliečne, pekárenské, cukrárenské výrobky a nápoje. 
Plnenie úlohy:
	Od 15.3.2004 platí výnos MP SR a MZ SR č.608/8/2004 – 100, ktorým sa vydáva hlava Potravinového kódexu SR upravujúca osobné prísady do potravín, ktorý limituje najvyššie prípustné množstvo soli vo vybraných potravinách, ako napr. detská výživa, mäsové výrobky, syry a ochucovadlá.
Výnos MP SR a MZ SR z 9.septembra 2004 č. 2265/2004-100, ktorým sa vydáva hlava potravinového kódexu SR upravujúcamlieko a výrobky z mlieka (oznámenie 532/2004-100 Z. z.) obsahuje podľa platnej európskej legislatívy upresnenia aj pre druhy masla so zníženým obsahom tuku. 

Úloha 11 - V rámci súťaže o Zlatý kosák  a Gold Alimenta  prednostne oceňovať nové výrobky so zvýšenou úžitkovou hodnotou.

Plnenie úlohy:
Z produktov, ktoré majú zvýšenú úžitkovú hodnotu a boli ocenené cenou veľtrhu “ZLATÝ KOSÁK 2004” uvádzame:  šľahaný mrazený krém Fresh’n’Light – s príchuťou grapefruitovou, pomarančovou, citrónovou, ovocný dezert – Pusinka,  bánovecká nátierka s jogurtom, vianočka bez sacharózy, kolekcia hybridov a odrôd papriky a technológia kontinuálnej výroby vajec so zvýšeným obsahom selénu.
Počas poľnohospodárskeho a potravinárskeho veľtrhu Agrokomplex 2004 sa prvýkrát predstavil verejnosti národný program podpory domácich poľnohospodárskych výrobkov a potravín pod názvom Značka kvality, ktorého cieľom je ponúknuť spotrebiteľovi dostatočné informácie o bezpečných a kvalitných domácich výrobkoch. Ocenenia Značky kvality sa udeľovali už dvakrát, prvé oceňovanie sa uskutočnilo dňa 15.10.2004 počas Svetového dňa potravín a druhé oceňovanie bolo v januári 2005, v predvečer 12. ročníka medzinárodného veľtrhu gastronómie Danubius Gastro dňa 19.01.2005. K dnešnému dňu je ocenených 10 výrobcov, ktorí spoločne vyrábajú 29 ocenených výrobkov z rôznych komodít potravinárskeho sektora.
Ocenenie Danubius Gastro 2004 získali potravinárske výrobky so zvýšenou úžitkovou hodnotou, ktoré spĺňali požiadavky na kvalitu, neškodnosť potravín a kritéria ozdravenia výživy: nátierka z rastlinných tukov Veto so selénom a vitamínmi a pšenično – ražno -zemiakový chlieb.

Úloha 12 - Informovať manažment potravinárskych podnikov, s cieľom zamerať program inovačných aktivít podnikov v smeroch  trendov výživy,  prostredníctvom príslušných profesných zväzov, resp. SPPK a Bulletinu potravinárskeho výskumu. 

Plnenie úlohy:
V rámci slovensko-holandského projektu a  v spolupráci s Slovenskou poľnohospodárskou a potravinárskou komorou bolo v roku 2004 organizovaných 8 regionálnych seminárov na území SR na tému “Rozvoj správnej hygienickej praxe  v slovenskom potravinárskom priemysle pre výrobu mäsiarsku, pekársku, cestovinársku  a bryndzu”. Slovenská poľnohospodárska a potravinárska komora pravidelne informuje členské potravinárske podniky o najnovších trendoch v oblasti výživy, ktoré získava z Európskej konfederácie výrobcov potravín.
Príslušné profesné zväzy organizovali cyklus školení so zameraním na získavanie hygienicky neškodného mlieka v poľnohospodárskej prvovýrobe. 
	
II.	Lesné hospodárstvo

Úloha 13 

Lesné hospodárstvo sa bude v rámci svojich špecifických možností podieľať na:
-	zlepšení nutričnej hodnoty konzumovaného mäsa a mäsových výrobkov, dodávkami ulovenej zveri pre mäsospracujúci, mraziarenský a konzervárenský priemysel; 
-	zlepšení výživových faktorov racionálnej stravy dodávkami lesných plodov (maliny, čučoriedky, brusnice, jarabina) a húb dodávkami pre konzervárenský a mraziarenský priemysel pre výrobu kompótov, sirupov na báze prírodných štiav a mraziarenských výrobkov;
-	propagácii a realizácii nových odporúčaných výživových dávok pre okruh stravníkov v špecifických podmienkach lesného hospodárstva (ťažká a fyzicky namáhavá práca). V tomto smere bude aktívne vplývať na zabezpečenie nových odporúčaní v sociálnych programoch v Kolektívnej zmluve vyššieho stupňa; 
-	monitoringu účinnosti Programu ozdravenia výživy obyvateľstva žijúceho v podhorských oblastiach, zamestnávaného v lesníctve;
-	obdobne sa bude aktívne podieľať na výskumnom riešení výživového stavu obyvateľstva, špeciálne zameraného na zamestnancov v lesníctve a  nemocí zažívacieho ústrojenstva, ktoré sú významnou mierou ovplyvnené správnou výživou. 

Plnenie úloh:
V roku 2003 sa z poľovných revírov na území Slovenskej republiky realizoval predaj diviny v celkovej hodnote 47 522 765 Sk (celkový príjem), z toho príjem z predaja diviny cudzím (nečlenom poľovných združení) dosiahol hodnotu 30 846 863 Sk a príjem z predaja diviny členom poľovných združení hodnotu 16 675 902 Sk.

Prehľad príjmov z predaja diviny podľa jednotlivých typov poľovných revírov 
Typ poľovného revíru	     Príjem z predaja diviny v Sk v roku 2003	
	         cudzím	         členom	           spolu	
a	          1	         2	          3	
	Režijné revíry š.p. Lesy SR	6 326 022	2 685 223	9 011 245	
   Revíry ostatných štát. organizácií	2 949 603	385 462	3 335 065	
Režijné revíry neštát. subjektov	1 500 604	689 762	2 190 366	
		 Prenajaté revíry SPZ	17 722 581	9 347 767	27 070 348	
			Ostatné prenajaté revíry	2 348 053	3 567 688	5 915 741	
Poľovné revíry spolu	30 846 863	16 675 902	47 522 765	
               Prameň: Štatistické zisťovanie Poľov (MP SR) 12-01

Údaje o príjmoch z predaja diviny za rok 2004 nie sú v súčasnosti k dispozícii.
Ministerstvo pôdohospodárstva SR, rovnako ako ostatné štátne inštitúcie, v súčasnosti nevykonávajú zisťovanie zamerané na dodávky a predaj lesných plodín realizovaných lesníckymi subjektmi, resp. inými organizáciami. Podľa § 17 ods.1 zákona SNR č. 100/1977 Zb. o hospodárení v lesoch a štátnej správe lesného hospodárstva “každý môže vstupovať na lesné pozemky a do lesných porastov, zbierať pre vlastnú potrebu lesné plodiny ...”. Z uvedeného vyplýva, že súčasný právny rámec umožňuje využívanie lesov obyvateľstvom s cieľom zberu lesných plodov. V určitých oblastiach Slovenska (podhorské a horské oblasti) môže ísť o atraktívny doplnok vidieckej turistiky.
Je potrebné poznamenať, že produkcia lesných plodín na lesnom pôdnom fonde je jednou z ostatných produkčných funkcií lesa a v súčasnosti nie je výsledkom zámernej činnosti hospodárskych subjektov (zakladanie plôch vyhradených na tento účel a pod.).

Ministerstvo financií Slovenskej republiky

Pre oblasť dane z príjmov a DPH
Cieľom daňovej reformy uskutočnenej v SR v roku 2004 bolo koncipovať jednoduchý daňový systém, ktorý by v maximálnej možnej miere redukoval rôzne zvýhodnenia, oslobodenia, úľavy a ďalšie nesystémové prvky. Nový nediskriminačný daňový systém nevytvára priestor pre selektívny prístup k daňovým subjektom, ani k vybraným druhom komodít. 
V oblasti dane z príjmov bola zavedená rovná daň vo výške 19 %, čím bolo dosiahnuté zdaňovanie všetkých druhov príjmov všetkých subjektov rovnako bez ohľadu na predmet ich činnosti. Z uvedeného vyplýva, že zákon o dani z príjmov neobsahuje žiadne ustanovenia o úľavách, príp. iných zvýhodneniach pre oblasť potravinárstva a zdravej výživy.
S účinnosťou od 1. januára 2004 bola zrušená znížená sadzba dane z pridanej hodnoty (DPH) uplatňovaná pri vybraných komoditách a bola zavedená jednotná sadzba DPH vo výške 19 %, tzn., že všetky druhy tovarov sú zdaňované rovnakou sadzbou dane.

Pre colnú oblasť 
Vstupom Slovenskej republiky do Európskej únie dňa 1.5.2004 prevzala SR uplatňovanie Spoločného colného sadzobníka EÚ (nariadenie Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku), a teda Ministerstvo financií SR z hľadiska vecnej pôsobnosti nemá kompetencie pripravovať opatrenia týkajúce sa úľav alebo zmien pre potravinárske výrobky.

Ministerstvo práce, sociálnych vecí a rodiny Slovenskej republiky

V nadväznosti na ciele Programu ozdravenia výživy obyvateľov SR boli v podmienkach zariadení sociálnych služieb rozpracované úlohy pre zabezpečenie ozdravenia výživy obyvateľov v oblastiach:
-	zníženie spotreby tučných druhov mäsa a výrobkov s vysokým obsahom tuku;
-	nahradenie plnotučných mliečnych výrobkov nízkotučnými;
-	obmedzenie jedál z vajec;
-	obmedzenie používania cukru, cukrárenských výrobkov a kuchynskej soli;
-	celkové zníženie spotreby živočíšnych tukov.

Stravovanie sa poskytuje v zmysle zákona č. 195/1998 Z. z. o sociálnej pomoci v znení neskorších predpisov, podľa všeobecne záväzných nariadení jednotlivých samosprávnych krajov a podľa stanovených kritérií, ktoré sledujú nielen správnu technológiu výroby stravy, dodržiavanie hygienicko – epidemiologických zásad, ale aj na liečebno - preventívnu výživu, ktorá významne ovplyvňuje zdravotný stav klientov, znižuje náklady na medikamentóznu terapiu a tým napomáha navrátene a upevnenie zdravia.
V súlade s celosvetovým trendom v zdravej výžive sa v zariadeniach sociálnych služieb snažia v maximálne možnej miere obmedzovať spotrebu živočíšnych tukov, vajec a znižovať prísun potravín s obsahom cholesterolu, cukrárenských výrobkov a soli. Jedlá sú do jedálnych lístkov zaraďované tak, aby zodpovedali parametrom a normám, veku a zdravotnému stavu občanov.
Pri zostavovaní jedálnych lístkov sa dodržiava predpísané množstvo základných živín, minerálnych látok a vitamínov, dbá sa o pestrosť a rôznorodosť chutí, striedanie technologických postupov pri príprave jedál (dusenie, zapekanie, v obmedzenom množstve vyprážanie), uplatňovanie sezónnosti i striedanie pokrmov sýtych s ľahko stráviteľnými. Je zabezpečené priebežné sledovanie výživových faktorov s cieľom upravenia výživových zložiek tak, aby sa tuk podieľal na celkovom energetickom príjme maximálne 30% a energetický príjem bielkovín predstavoval 10 – 12% z celkového energetického príjmu. Zariadenia sociálnych služieb majú spracované vlastné receptúry, ktoré obsahujú všetky náležitosti, ako je názov receptúry, normovanie surovín, údaje o porcii jedla, technologický postup a pod. Biologická a energetická hodnota stravy, odporúčané výživové dávky a z nich odvodená spotreba potravín sú dodržané, postupne sa rozširuje sortiment podávaných jedál o miestne špeciality a receptúry, pričom sa prihliada i na individuálne zvyklosti klientov. Z hľadiska zdravej výživy sa preferujú potraviny s nízkou energetickou hodnotou pri súčasnej vysokej nutričnej hodnote. Využívajú sa zdroje bielkovín s optimálnou skladbou aminokyselín pri súčasnom nízkom obsahu tuku. Podporuje sa výrazná spotreba ovocia a zeleniny v súvislosti so zabezpečením najmä vitamínu C a hrubej vlákniny. Z týchto dôvodov sa znižuje spotreba tučných druhov mäsa a mäsových výrobkov s vysokým obsahom tuku, ktoré sú nahrádzané chudým mäsom, hydinou, rybami, ľahko stráviteľnými a diétnymi výrobkami. Jedlá z hydiny a rýb sú do jedálneho lístka zaraďované minimálne 1x týždenne. Znížila sa spotreba živočíšnych tukov (slaniny, bravčovej masti, masla, smotany a pod.) a spotreba rastlinných stužených tukov, ktoré sa v niektorých zariadeniach nepoužívajú vôbec. Obmedzila sa i spotreba plnotučných mliečnych výrobkoch a mlieka, namiesto ktorých sa používajú výrobky nízkotučné, v prípade mlieka i sójové. Vajcia sa objavujú na jedálnom lístku čo najmenej a prevažne sa používajú len pri príprave jedál. Spotreba cukru a cukrárenských výrobkov sa výrazne znížila, používanie kuchynskej soli sa v niektorých zariadeniach nahradilo používaním bylinkových korenín alebo diétnej soli. Naopak sa zvýšila spotreba obilnín a výrobkov z celozrnných a tmavých múk, sójových výrobkov, strukovín a zemiakov, ktoré sa podávajú takmer denne. Zvyšuje sa i spotreba čerstvej zeleniny na prípravu polievok, prívarkov a šalátov, ovocia, ktoré sú podávané podľa sezónneho obdobia denne a taktiež húb (najmä hlivy ustricovej a šampiónov). Mnohé zariadenia využívajú potraviny z vlastnej produkcie, ktoré sa spracovávajú podľa platných predpisov alebo pod prísnym veterinárnym dohľadom a je zabezpečená ich zdravotná nezávadnosť. Sirupy, ovocné šťavy, konzervovaná zelenina a kompóty z vlastnej produkcie sa vyrábajú podľa príslušných noriem, bez cudzích prímesí a chemickej úpravy. Dôraz sa kladie aj na dodržiavanie pitného režimu, ku každému jedlu sa podáva nápoj (minerálna voda, čaj, ovocné šťavy, vitamínové nápoje, voda ochutená sirupom, najčastejšie nízkoenergetickým). Alkoholické nápoje sa v zariadeniach sociálnych služieb nepodávajú.
Priestory stravovacích prevádzok jednotlivých zariadení sociálnych služieb sú pravidelne kontrolované, kontroluje sa hospodárenie s finančnými prostriedkami, dodržiavanie hygienických zásad práce s potravinami, vybavenie stravovacích prevádzok prístrojovým a technologickým zariadením, stolovým riadom a príbormi, zostavovanie jedálnych lístkov v zmysle platných zásad a pod., ukladajú sa opatrenia pri zistení nedostatkov a následne sa kontroluje ich odstránenie.
Všetky osoby, ktoré poskytujú stravovacie služby v oblasti sociálnych služieb, sú zdravotne spôsobilé. Príprava pokrmov sa uskutočňuje zo zdravotne bezchybných potravín, tovarov a polotovarov, pričom je zachovaná ich výživová a zmyslová hodnota. Na prípravu jedál a umývanie riadu sa používa pitná čistá voda.
V zariadeniach sociálnych služieb sú zamestnanci i klienti priebežne informovaní o zásadách správnej výživy, vyživovacej skladbe nových druhov potravín a o rizikách nesprávnej životosprávy, a to formou seminárov, besied, prednášok, školení, nástenkami a ďalšími aktivitami. Napríklad DSS Humenné – Podskalka sa v školskom roku 2004/2005 zapojilo do projektu “Škola podporujúca zdravie” v  ktorého rámci si deti osvojovali zásady zdravej výživy. V septembri 2004 Prešovský samosprávny kraj zorganizoval v nadväznosti na “Program ozdravenia výživy SR” a na požiadavky EÚ poradu riaditeľov zariadení sociálnych služieb, na ktorej sa zúčastnila i pracovníčka Regionálneho úradu verejného zdravotníctva.
Na základe uvedeného možno konštatovať, že uznesenie vlády SR č. 566/2001 k Programu ozdravenia výživy obyvateľov SR, ktorého predkladateľom bolo Ministerstvo zdravotníctva SR, bolo zo strany Ministerstva práce, sociálnych vecí a rodiny  SR splnené. 
Záverom uvádzame, že predkladaná správa bola vypracovaná z informácií, ktoré poskytli jednotlivé samosprávne kraje.

Ministerstvo hospodárstva Slovenskej republiky

Rezort MH SR v zmysle uznesenia vlády SR č. 566/2001 navrhol a plnil prostredníctvom sekcie a ochrany spotrebiteľa tieto úlohy:
•	V nadväznosti na časť I. materiálu "Ciele programu ozdravenia, A. Všeobecné ciele" iniciovať v zmysle § 2, ods.2. písm. d) zákona č.32/1992 Zb. o slovenskej obchodnej inšpekcii zaradenie do plánu kontrolných akcií SOI mimoriadne kontroly, cielene zamerané na dodržiavanie stanovených výživových dávok, predpísanej hmotnosti a akosti predávaných jedál v školských stravovacích zariadeniach. Predmetné kontroly sú vykonané v súčinnosti s ostatnými dozornými a inšpekčnými orgánmi zainteresovaných rezortov. 
      Úloha ukončená v roku 2003

•	V úzkej spolupráci s občianskymi združeniami založenými na ochranu práv a ekonomických záujmov spotrebiteľov "zabezpečiť informovanosť širokej spotrebiteľskej verejnosti o zásadách správnej výživy".

Plnenie úlohy :
Na Slovensku pôsobia mimovládne spotrebiteľské organizácie, ktoré sa venujú informovaniu spotrebiteľskej verejnosti. Existujú však i špecializované mimovládne spotrebiteľské organizácie, ktoré sa zameriavajú na ochranu spotrebiteľa pri kúpe potravinových výrobkov. 
V predošlom období boli realizované televízne relácie, ktoré sa zameriavali i na kvalitu potravinových výrobkov. V tomto roku bol realizovaný projekt, ktorého prostredníctvom boli publikované diáre pre študentov. Tieto diáre obsahovali mimo iného i osvetu vo forme informácií napr. o škodlivosti fajčenia, informácie o AIDS,  a iné. 
Všeobecne osveta v oblasti ochrany spotrebiteľa bude naďalej realizovaná prostredníctvom spotrebiteľských organizácií a Európskeho spotrebiteľského centra v Bratislave. K ochrane spotrebiteľa všeobecne sú od januára 2005 vedené i relácie v Slovenskom rozhlase, ktoré sú tiež jednou z foriem osvety.

•	Pri realizácii samoobslužného informačného spotrebiteľského systému INFOTÉKA "napomáhať aktualizáciu katalógu Výživa/Zdravie a katalógu Mlieko/Mäso/Chlieb 
      Úloha ukončená v roku 2003

•	Návrh zákona o reklame, ktorý MH SR v súlade s Plánom legislatívnych úloh vlády SR na rok 2000 malo predložiť na rokovanie Legislatívnej rady vlády SR 
      Úloha ukončená v roku 2003

•	Návrh novely zákona o Slovenskej obchodnej inšpekcii, ktorý MH SR v súlade s Plánom legislatívnych úloh vlády SR na rok 2000 malo predložiť na rokovanie Legislatívnej rady vlády
      Úloha ukončená  v roku 2003

Ministerstvo zdravotníctva Slovenskej republiky

Úloha 1: Vytvoriť podmienky pre činnosť poradní zdravia – poradní správnej výživy (PSV) pri regionálnych úradoch verejného zdravotníctva (RÚVZ), tak aby
•	zabezpečili vyšetrenie vybraných parametrov u všetkých záujemcov,
•	poskytovali individuálne poradenstvo pre občanov, ktorí o to prejavia záujem,
•	mohli vykonávať vyšetrenia aj mimo štátneho zdravotného dozoru pri príležitosti organizovania rôznych akcií,
•	propagovali zásady správnej výživy u občanov formou organizovania besied, prednášok, seminárov, vydávaním propagačných materiálov a pod.

Plnenie úlohy:
Úloha je rozpracovaná a plní sa.
Nadstavbové poradne zdravia zamerané na zdravú výživu a stravovacie návyky sú zriaďované podľa personálnych a finančných možností RÚVZ, garantmi ich činnosti sú väčšinou odborní pracovníci úradov. V počte a štruktúre poradní  v sledovanom období  nenastali žiadne zmeny.  V súčasnosti pri 24 RÚVZ sú zriadené poradne zdravej výživy.  
V roku  2004 bolo v poradiach poskytnuté individuálne poradenstvo 5 110-krát, z toho 3707 návštev tvorili novoevidovaní klienti. Najviac týchto klientov bolo v prešovskom kraji a najmenej v žilinskom kraji. V tabuľke č. 1 je prehľad počtu výkonov v poradni zdravej výživy za rok 2004 a v tabuľke č. 2 je prehľad výkonov v poradniach zdravej výživy podľa krajov. V porovnaní s rokom 2003 poklesol v roku 2004 počet klientov, ktorým bolo v poradenských centrách poskytnuté poradenstvo zdravej výživy o 717 klientov.  

Tab. č. 1: Prehľad o počte výkonov v poradniach zdravej výživy pri RÚVZ v SR v   roku 2004

Poradňa	Výkon	Počet výkonov	Spolu	
Poradňa zdravej výživy	Založenie karty klienta	4 759	23 799	
	Vyplnenie dotazníka o stravovacích zvyklostiach	4 657		
	Zadanie údajov do príslušného softvéru pre OHV	2 947		
	Odborné poradenstvo	7 814		
	Konzultácie	3 048		
	Iné	574		

Tab. č. 2: Prehľad o počte výkonov v poradniach zdravej výživy pri RÚVZ v SR v roku 2004 podľa krajov

Poradňa	Hl.m.
SR v BA	BB kraj	KE kraj	NR kraj	PO kraj	TN kraj	TT kraj	ZA kraj	SR	
Poradňa zdravej výživy	3 800	2 453	5 822	1 290	4 290	2 153	2 468	1 523	23 799	

Vo všetkých poradniach zdravej výživy bola činnosť zameraná predovšetkým na individuálnu intervenciu, ktorá bola koncentrovaná na zdravý spôsob života so zreteľom na pozitívnu zmenu v stravovacích návykoch a ovplyvnenie konzumácie v prospech zdraviu prospešných potravín. V rámci skupinových intervencií realizovaných v roku 2004 v rôznych štátnych alebo súkromných  podnikoch, alebo počas  kultúrno-spoločenských udalostí  bolo poskytnutých 17995 intervencií, čo z celkového počtu (35 963 intervencií)   predstavuje približne 50 %.
Významným prínosom činnosti poradní je skríning zdravotného stavu klientov poradní. U prvý raz vyšetrených klientov boli zistené zvýšené hodnoty celkového cholesterolu u 36,7 % mužov a 45,5% žien, hodnoty glukózy u 16,1 % mužov a 13,9 % žien, hodnoty triacylgycerolov u 13,9 % mužov a 8,9 % žien, hodnoty LDL u 15,7 % mužov a 16,2 % žien, znížené hodnoty HDL u 34,7 % mužov a 33,3 % žien. Nevyhovujúce hodnoty indexu r1 (cChol/HDL) boli zistené u 31,8 % mužov a 31,7 % žien, hodnoty r2 (TAG/HDL) u 33,0 % mužov a 22,3 % žien, hodnoty r3 (LDL/HDL) u 20,3 % mužov a 12,7 % žien. Hodnoty indexov BMI boli zvýšené u 46,5 % mužov a 37,6 % žien a napokon hodnoty indexu WHR u 40,4 % mužov a 36,5 % žien.
Z jednotlivých výsledkov vyšetrení sa potvrdzuje, že najrizikovejšou skupinou klientov je skupina vo veku 45 – 54 rokov, kedy sa najviac vyskytujú kritické hodnoty cholesterolu, BMI, tlaku krvi, čo vyplývalo aj z anamnestických údajov. Aj napriek dlhodobej neustávajúcej intervencii a napriek tomu, že klienti si uvedomovali chyby vo svojej životospráve, pretrvávali nesprávne stravovacie návyky, nedostatok aktívneho pohybu a neprimerané zvládanie stresových situácií.
Súčasťou práce v poradni pre zdravú výživu pri ÚVZ SR v rokoch 2003-2004 bolo spracovávanie sedemdňových jedálničkov od klientov, ktorí navštívili v sledovanom období túto nadstavbovú  poradňu. Sedemdňové jedálničky  boli spracované v programe Alimenta 4.2, na základe ktorého odborníci z poradne vypracovali nutričné hodnotenie spotreby potravín u jednotlivca.  Niektoré vybrané nutrienty sú v tabuľke č. 3.

Tabuľka č. 3: Nutričné vyhodnotenie klientov z Poradne zdravej výživy pri ÚVZ SR 
Nutrienty	Muži (n =224)	Ženy (n= 248)	
Energetický príjem	kcal / MJ	2125,19 / 8,90	1687,85 / 7,07	
Tuky - celkovo	g	82,38	68,67	
Cholesterol	mg	176,71	141,86	
Bielkoviny - celkovo	g	74,44	63,60	
Sacharidy - celkovo	g	287,25	218,51	
Vláknina	g	24,69	19,70	
Sodík	mg	3695,41	3594,37	
Kalcium	mg	1023,25	800,63	
Draslík	mg	3008,87	2738,22	
Magnézium	mg	374,90	320,54	
Železo	mg	18,43	13,92	
Zinok	mg	15,47	15,93	
Jód	µg	308,00	355,17	
Selén	µg	68,75	89,09	
Vitamín A	mg	0,21	0,19	
β-karotén	mg	4,91	4,09	
Vitamín D	µg	1,16	2,89	
Vitamín E	mg	7,62	6,24	
Vitamín B1	mg	1,38	0,99	
Vitamín B2	mg	1,44	1,06	
Vitamín B6 	mg	1,77	1,29	
Kyselina listová	µg	399,17	228,22	
Biotín	µg	50,13	81,58	
Vitamín B 12	µg	3,85	2,96	
Vitamín C	mg	121,83	129,29	

Úloha 2: V návrhu novely zákona o ochrane zdravia ľudí a nadväzných predpisov, pri tvorbe a novelizácii Potravinového kódexu SR,
•	formulovať požiadavky v súlade s cieľmi programu ozdravenia výživy,
•	zahrnúť požiadavky na obohacovanie potravín tak, aby bolo predovšetkým sledované zdravotné a nie komerčné hľadisko,
•	stanoviť pomer základných živín a okrem kuchynskej soli aj maximálne množstvo tuku vo vybraných komoditách (mäsové výrobky, syry)

Plnenie úlohy:
Úloha je rozpracovaná a plní sa.
V sledovanom období boli v spolupráci Ministerstva zdravotníctva SR s Ministerstva pôdohospodárstva SR vydané formou oznámení v zbierke zákonov komoditné hlavy Potravinového kódexu SR (Označovanie potravín, Požiadavky na potraviny nového typu, Materiály a predmety určené na styk s potravinami, Potraviny a potravinové prísady ošetrené ionizujúcim žiarením, Zásady správnej výrobnej praxe, Kontaminanty v potravinách, Rezíduá prípravkov na ochranu rastlín, Prídavné látky v potravinách, Extrakčné rozpúšťadlá, Arómy, Osobitné prísady do potravín, Mlieko a výrobky z mlieka, Med a výrobky z medu, Kakao a čokoláda, Prírodná minerálna voda, pramenitá voda a balená pitná voda, Lieh a liehoviny, Ovocné šťavy a niektoré podobné výrobky určené na ľudskú spotrebu, Džemy, rôsoly, marmelády a sladené gaštanové pyré, Zahustené mlieko, sušené mlieko, kazeíny a kazeináty).
V rámci národnej legislatívy Potravinového kódexu SR boli ustanovené požiadavky na najvyššie prípustné množstvo kuchynskej soli v jednotlivých druhoch potravinových komodít, ako aj na fortifikáciu kuchynskej soli jódom a fluórom.

Úloha 3: Cieľom hodnotenia potravinárskych výrobkov na ich oceňovanie
•	autorizovať laboratóriá, ktoré budú spôsobilé vykonávať rozbory stanovených kritérií,
•	vypracovať kritériá hodnotenia,
•	určiť komisiu, ktorá bude vykonávať konečné hodnotenie

Plnenie úlohy:
Úloha je rozpracovaná a plní sa.
V sieti Úradu verejného zdravotníctva SR a regionálnych úradov verejného zdravotníctva v SR bolo postupne akreditovaných 10 laboratórnych pracovísk na činnosti súvisiace s kontrolou a monitoringom zdravotnej bezpečnosti potravín vrátane vybraných nutričných ukazovateľov. V sledovanom období v súvislosti s plnením tejto úlohy boli  sledované vybrané druhy potravín a ich kritériá, napr. obsah jódu v kuchynskej soli, prítomnosť gluténu v potravinách určených pre celiatikov, vybraných nutrientov potravinách určených na osobitné výživové účely.

Úloha 4: Zabezpečiť vykonávanie monitorovania výživového stavu obyvateľstva SR
•	sledovaním vybraných parametrov, populačných skupín a regiónov Slovenska,
•	sledovaním dobrovoľných záujemcov v poradniach zdravia RÚVZ v SR,
•	gestor úlohy zašle spracované výsledky monitoringu za rok  na MZ SR,
•	výsledky monitoringu z poradní zdravia RÚVZ spracuje ÚVZ SR, ktorý je gestorom tejto úlohy

Plnenie úlohy: 
Úloha sa plní sa v rámci projektu “Sledovanie výživového stavu vybraných vekových skupín dospelej populácie”, do ktorého sú zapojené všetky RÚVZ v SR.
Cieľom projektu bolo sledovať výživu vybraných vekových skupín dospelej populácie, vytvoriť trvalé centrá v SR, ktoré budú získavať a hodnotiť informácie o celkovom vývoji a zmenách spôsobu a stavu výživy sledovaných populačných skupín a tým súčasne poskytovať podklady pre regionálnu a celoštátnu realizáciu výživovej politiky u obyvateľstva SR.
V sledovanom období bolo spolu vyšetrených  3 700 klientov v 2 vekových kategóriách (19 až 34 r. a 35 – 54 r. žien a mužov). Každý   klient  dostal 1-denný  jedálny  lístok. Na jeho zhodnotenie  bolo  použité  počítačové spracovanie v  programe ALIMENTA, ktorý poskytol údaje o energetickom príjme, príjme základných  živín (tuky, sacharidy,  bielkoviny), o príjme vitamínov, minerálnych látok,  hrubej   vlákniny a  cholesterolu, ďalej o spotrebe kuchynskej soli a príjme tekutín v porovnaní s odporúčanými výživovými dávkami (OVD). 

Výsledky – vyhodnotenie sledovaných parametrov za obdobie realizácie úlohy sú uvedené v prílohe 2 tohto materiálu

Sledovanie výživových faktorov
Energetický príjem v strave v sledovanej skupine mladších žien pokryl 89 % OVD,  príjem bielkovín  132 % a tukov  118 % OVD. Spotreba vitamínu C vypočítaná zo spotreby potravín bola 125 mg za deň, čím  významne prekročila odporúčané množstvo 75 mg denne. Príjem tekutín predstavoval 89 % (1,8 litra) OVD. Nedostatočným je opakovane príjem hrubej vlákniny, ktorý tvorí len  47 % OVD. Spotreba NaCl v sledovanej skupine bola 84 % OVD. Príjem cholesterolu zo stravy bol naplnený na 57 % OVD.
V sledovanej skupine  starších žien vypočítaný energetický príjem zo stravy naplnil  93 % odporúčanej výživovej dávky. Bol zaznamenaný  vyšší príjem bielkovín (136% OVD)  a  tukov (127% OVD) v porovnaní s mladšími ženami, ale nižší príjem sacharidov (73 % OVD). Príjem vitamínu C v tejto skupine opäť prevyšuje odporúčanú dávku (129 % OVD). Sledovaný príjem tekutín  naplnil  87 % OVD (1,8  litra). Príjem hrubej vlákniny (47 % OVD) je opäť nedostatočný. Spotreba  NaCl  (89 % OVD, t.j. 5,6 g) bola vyššia ako v predchádzajúcej skupine. Príjem cholesterolu zo stravy (57% OVD)  neprevyšuje jeho denný odporúčaný  príjem.  

Z uvedeného je vidieť rozdiel v stravovaní medzi vekovou kategóriou mladších a starších žien. Mladšie ženy sa stravujú zdravšie, s pribúdajúcim vekom  boli zistené rozdiely v energetickom príjme, ale najmä u starších žien vo vyššej spotrebe výživových faktorov – vyšší príjem bielkovín a tukov. V spotrebe vitamínu C, príjme tekutín, hrubej vlákniny, NaCl a cholesterolu v strave je len veľmi zanedbateľný rozdiel.
V sledovanej skupine mladších mužov dosahoval denný energetický príjem  110 % OVD. Bola zistená  aj vyššia spotreba bielkovín (120 % OVD) a tukov (151 % OVD). Príjem sacharidov predstavoval len 87 % OVD. Vypočítaný príjem vitamínu C (127 % OVD) a príjem tekutín (104 % OVD, t.j. 2,1 litra) naplnil odporúčanú dennú potrebu. Príjem hrubej vlákniny bol podobne ako v predchádzajúcich skupinách nedostatočný (45 % OVD). Spotreba NaCl významne prekročila  odporúčané denné množstvo (133 % OVD, t.j.7,9 g). Príjem cholesterolu zo stravy nedosahoval OVD (94 %).
V skupine starších mužov bol zaznamenaný zvýšený energetický príjem (107 %  OVD), vyššia spotreba bielkovín (139 % OVD) a tukov (145 % OVD). Príjem vitamínu C predstavoval 122 % OVD. Príjem tekutín (2,1 l) bol dostatočný. Príjem hrubej vlákniny (49 %)  nenaplnil  odporúčané množstvo. Spotreba soli (7, 4 g) vysoko prekročila OVD (119 %). Príjem cholesterolu zo stravy  bol 91 % OVD.
Z uvedeného vyplýva, že stravovanie mladších aj starších mužov je charakteristické vyšším energetickým príjmom, vysokou spotrebou tukov a bielkovín.
 Najzdravšie sa stravujú mladšie ženy, najhoršie sa stravujú starší muži. Stravovanie mladších mužov v porovnaní s mladšími ženami je výrazne horšie (vysoký príjem tukov a bielkovín, energie, soli). Muži mladší aj starší sa stravujú horšie ako mladšie a staršie ženy.

Záver:
Stravovanie sledovaných skupín obyvateľstva je naďalej charakteristické zvýšeným energetickým príjmom, pomerne vysokou spotrebou živočíšnych tukov a bielkovín ako aj nadmerným príjmom kuchynskej soli. Z doterajších výsledkov štúdie vyplýva, že rozdiely v sledovaných ukazovateľov sú v porovnaní s obdobím r. 2001 – 2003 zanedbateľné. 

Projekt “Zdravá výživa pre zdravé srdce”
Projekt “Zdravá výživa pre zdravé srdce" je projekt označovania potravín vhodných pre prevenciu kardiovaskulárnych chorôb. Každý výrobok zaradený do projektu je označený logom "Výživa pre srdce". Jednoduché a ľahko rozpoznateľné logo projektu zjednodušuje výber vhodných potravín. Výrobky, ktoré majú umiestnené logo na svojich obaloch, spĺňajú špecifické výživové kritériá. Pre jednotlivé kategórie potravín sú vypracované odlišné kritériá. V súčasnosti kritériá pre získanie loga “Zdravé srdce” získalo 51 výrobkov.  
Ďalším dôležitým zámerom projektu je aj zvýšená masmediálna politika zameraná na vzdelávanie populácie o optimálnom stravovaní a význame používania označených potravín. V súvislosti s týmto zámerom sa vytvorili kritériá na označovanie potravín, ktoré uvedené požiadavky spĺňajú. Súčasťou projektu je aj príprava publikácií o správnej výžive v časopise Sestra a predovšetkým široká edukačná činnosť zameraná na výchovu obyvateľstva k správnej výžive s dôrazom na prevenciu kardiovaskulárnych ochorení a s prednostným zameraním na stravovanie detí a mládeže. Táto časť projektu sa realizuje v spolupráci s ministerstvom školstva ako aj prostredníctvom poradní správnej výživy na RÚVZ v SR. 
Na projekte sa podieľajú okrem Ministerstva zdravotníctva SR (sieť RÚVZ v SR pod vedením ÚVZ SR), Ministerstvo pôdohospodárstva SR (VÚP Bratislava) a Ministerstvo školstva SR.
Súčasťou aktivít v sledovanom období  boli vystúpenia na konferenciách a  seminároch (napr. 6. ročník výstavy o zdraví, harmónii tela a ducha s názvom ZDRAVÝ ŽIVOTNÝ ŠTÝL 31.3 - 3. 4. 2004 v Trenčíne, Moletka, zdravie, výživa a relax 20. - 22.5.2004 v Bratislave, Agrokomplex 2004 16.-22.8.2004 v Nitre). Pri realizácii projektu sa spolupracovalo aj s organizáciami tretieho sektora. V rámci toho sa začala spolupráca  so Zväzom postihnutých civilizačnými chorobami v SR (ZPCCH)  a Humanitnou nadáciou zdravotne postihnutých (HNZP), ktorí organizovali podujatia spolu so  zástupcami RÚVZ, v rámci ktorých bol predstavený projekt.
Aktivity v oblasti školstva významnou mierou prispeli k propagácii tohto projektu. V školských jedálňach sa prispôsobili a obohatili  jedálne lístky o prvky racionálnej výživy a zaviedlo sa  podávanie zdraviu prospešných výrobkov. Deti a mládež predstavujú významnú cieľovú skupinu projektu. Preto sú naďalej dôležitým cieľom projektu práve zdravotnovýchovné aktivity zamerané na deti a mládež. V rámci toho je potrebné ich vychovávať  k zdravému životnému štýlu, informovať o projekte, predstaviť ho na školách rôznych stupňov, distribuovať propagačné materiály projektu do škôl, umiestňovať ich do školských jedální, organizovať mediálne prezentácie a tlačové konferencie.  S týmto cieľom boli v roku 2004 pripravené a vytlačené nálepky s logom projektu.  
V roku 2004 sa prostredníctvom spolupráce s farmaceutickou fakultou UK začala propagácia projektu v lekárňach. Projekt sa prezentuje aj prostredníctvom pravidelného prispievania do odborného časopisu “Sestra”.

Súhrnné zhodnotenie

Ministerstvo školstva:
V odpočte prijatých opatrení sa konštatuje, že rezort školstva rozvinul v úzkej spolupráci s MZ SR výrazné aktivity smerujúce najmä k podpore a rozvoju školského stravovania ako aj realizáciu školského mliečneho programu na ZŠ vrátane kladenia dôrazu na zabezpečenie správneho pitného režimu detí.

Ministerstvo obrany:
V rámci svojich aktivít v súlade so stanovenými úlohami MO SR na základe monitoringu spracovalo odporúčané výživové dávky pre príslušníkov ozbrojených síl SR. Stanovené hodnoty výživových faktorov budú zapracované do záväznej právnej normy o proviantných náležitostiach vojakov. V rámci Programu rezort kladie dôraz na edukačnú činnosť pracovníkov proviantnej služby ozbrojených síl SR ako aj stravníkov v súvislosti s presadzovaním zásad správnej výživy a možných rizikách pri ich nedodržiavaní. Monitoring účinnosti navrhovaných opatrení rezort zabezpečuje v pilotnej štúdii sledovania výživového stavu skupiny profesionálnych vojakov.

Ministerstvo kultúry:
Realizuje opatrenia vo vzťahu k širokej verejnosti prostredníctvom svojich zariadení rôznymi formami ako aj školení pracovníkov zameraných na zásady správneho stravovania, zmenu stravovacích návykov s cieľom zmeniť postoj občanov k vlastnému zdraviu.

Ministerstvo vnútra:
MV SR sa vo svojich odpočtoch zameriava na realizáciu opatrení v rámci podmienok svojho rezortu a to napr. sledovaním životného štýlu policajtov a zamestnancov.

Ministerstvo financií:
Z hľadiska pôsobnosti rezortu sa plnenie Programu rieši len v rámci rozpočtového procesu odvetvových rezortov a v rámci rozpočtovej politiky vlády SR. V súvislosti s uplatňovaním zníženej sadzby dane z pridanej hodnoty sa táto uplatňuje vo výške 14 % na potraviny. MF SR nerieši osobitne problematiku zvýhodňovania DPH u tých potravín, ktoré sú vhodné na racionálnu výživu. V oblasti dane z príjmov bola zavedená rovná daň vo výške 19 %, čím bolo dosiahnuté zdaňovanie všetkých druhov príjmov všetkých subjektov rovnako bez ohľadu na predmet ich činnosti.
Ministerstvo pôdohospodárstva:
MP SR ako jeden z nosných rezortov programu plní stanovené úlohy na rôznych úrovniach ako napr.:
-	formou výskumných a poradenských úloh zameraných na poľnohospodársku prvovýrobu a spracovanie nutrične hodnotných a zdravotne bezpečných potravín; 
-	zabezpečovaním úloh v oblasti legislatívnej;
-	každoročným vyhodnocovaním sledovania kvality a mikrobiologickej kontaminácii v potravinárstve a sledovaním cudzorodých látok v potravinovom reťazci;
-	v spolupráci s MŠ SR realizáciou plnenia programu “školské mlieko”;
-	plnením úloh prostredníctvom dotačnej politiky v oblasti zabezpečovania dostatočného množstva ovocia, zeleniny a zemiakov atď.

Ministerstvo práce, sociálnych vecí a rodiny:
Odpočet úloh rezort realizuje vo všeobecnej rovine prostredníctvom svojich zariadení sledovaním výživových faktorov s cieľom optimalizovať príjem dôležitých živín v rámci zabezpečovania stravovania v príslušných stravovacích zariadeniach.

Ministerstvo hospodárstva:
V rámci stanovených úloh rezort zabezpečoval kontrolu dodržiavania stanovených výživových dávok v školských stravovacích zariadeniach v súčinnosti s ostatnými dozornými a inšpekčnými orgánmi zainteresovaných rezortov.
Významné aktivity v oblasti edukačnej a osvetovej činnosti sa zabezpečujú v úzkej spolupráci s občianskymi združeniami, ktoré sú zamerané na informovanosť širokej spotrebiteľskej verejnosti.
Vysoko pozitívne treba hodnotiť prínos rezortu v rámci realizácie programu a to zabezpečovaním dotácií prostredníctvom vlastnej rozpočtovej kapitoly na krytie rozdielov medzi výrobnou cenou a spotrebiteľskou cenou základných potravín chorých na celiakiu a fenylketonúriu v objeme 3,5 mil. Sk ročne. V súvislosti s nedostatočným pokrytím uvedenou sumou sa iniciovalo zvýšenie dotácie v roku 2003 na 4,5 mil. Sk, čo bolo zo strany MF SR schválené. Uvedená problematika bola v septembri 2003 predelimitovaná pod gesciu MZ SR. Od 1. 1. 2004 dotáciu týchto potravín už zabezpečuje MZ SR.

	Opatrenia realizované príslušnými rezortmi sa dotýkajú predovšetkým zlepšenia výživovej politiky obyvateľov SR s cieľom zlepšiť zdravotný stav obyvateľov SR.
Je potrebné zdôrazniť, že problém ozdravenia výživy obyvateľov  nie je a nemôže byť izolovaným problémom zdravotníctva. Každé odvetvie nášho spoločenstva tu má svoj podiel, o ktorý sa musí starať. Vývoj zdravotného stavu závisí nielen od pozitívnych zmien v zlepšení kvality životného a pracovného prostredia, ale aj od celkového vývoja spoločnosti, zlepšovania ekonomickej situácie obyvateľstva, vzdelanostnej úrovne a ozdravenia spôsobu života. S tým súvisia aj opatrenia smerujúce k zlepšeniu informovanosti občanov o rizikách a spôsobe ochrany pred nimi, vytváraní zdravých životných a pracovných podmienok, optimálneho využitia finančných prostriedkov na ich skvalitnenie. Veľký význam majú epidemiologické štúdie zamerané na odhaľovanie príčin zmien zdravotného stavu obyvateľstva SR. Významnou prioritou v oblasti prevencie je stratégia rozvíjania zdravia, ktorá je orientovaná predovšetkým na zdravý spôsob života – životný štýl.  Podstata tejto stratégie je v dosiahnutí zmeny postoja k vlastnému zdraviu a k faktorom súvisiacich so zdravím.
Ako z uvedeného vyplýva, ide o celý komplex preventívnych opatrení, ktoré spočívajú najmä vo výchove v rodinách, v školských a mimoškolských vzdelávacích programoch ako i legislatívnych, ekonomických a sociálno – kultúrnych opatreniach. Pozitívny efekt možno očakávať, keď sa program bude riešiť vo všetkých oblastiach ovplyvňujúcich zdravie. Riešenie zlepšenia zdravotného stavu obyvateľstva a podpora zdravia sú možné len za predpokladu dôsledne uplatňovanej celospoločenskej primárnej prevencie, ktorej význam na zlepšenie zdravotného stavu obyvateľstva je nesporný.

P r í l o h a   2

Vyhodnotenie sledovaných parametrov súboru v rámci projektu 
“Sledovanie výživového stavu vybraných vekových skupín dospelej populácie”
za obdobie 2001 - 2003